Winston Churchill: Darkest Hour

Sementara orang kita sibuk sembang siapa nak jadi PM, di US dan UK sekarang pun tengah hangat bercerita pasal PM — mantan PM Britain iaitu Winston Churchill yang merupakan watak utama filem “Darkest Hour” produksi UK. Lakonan Gary Oldman sebagai Churchill dalam filem ini menyebabkan beliau dinobat sebagai Pelakon Terbaik dalam Anugerah Golden Globe pada Ahad yang lepas.

Churchill adalah sosok yang digelar sebagai tokoh Britain teragung dalam sejarah (“Greatest Briton”) oleh BBC pada tahun 2002. Dalam naratif sejarah arus perdana (“mainstream history”), Churchill digambarkan sebagai wira yang memainkan peranan utama menewaskan Adolf Hitler dalam Perang Dunia Kedua/WW2 (1939-1945). Churchill dikatakan sangat memusuhi Hitler sehingga beliau mengatakan, “if Hitler invaded hell I would make at least a favourable reference to the devil in the House of Commons”. Maksudnya Churchill akan menyokong sesiapa yang melawan Hitler, hatta Iblis sekali pun.

“Darkest Hour” bercerita tentang saat genting Churchill menjawat jawatan PM Britain semasa WW2. Churchill mengambil alih jawatan PM pada 10 Mei 1940, hari yang sama Hitler menyerang Perancis. Sebagai sekutu Perancis, Britain juga menghantar tentera memerangi tentera Hitler. Apabila tentera Britain terperangkap di Dunkirk dari 26 Mei sehingga 4 Jun, Churchill enggan menerima cadangan Menteri Luar, Lord Halifax untuk berunding damai dengan Hitler. Selepas Perancis tewas dan menyerah kalah pada 25 Jun, Britain menjadi negara tunggal yang melawan Hitler di Eropah. Amerika pun tak dapat membantu Britain kerana adanya undang-undang “Neutrality Act”. Britain berada dalam “darkest hour”.

Namun Churchill membangkitkan optimisme dan semangat rakyat Britain. Churchill terkenal sebagai seorang pemidato (“orator”) yang hebat dan berkesan. Selepas tentera Britain berundur dari Dunkirk, Churchill menyeru rakyat Britain agar tidak menyerah kalah (“we shall fight on the beaches, we shall fight on the landing grounds, we shall fight in the fields and in the streets, we shall fight in the hills; we shall never surrender”) dan merayu rakyat Britain untuk menggalas tanggungjawab mempertahankan tanah air (“let us therefore brace ourselves to our duties, and so bear ourselves, that if the British Empire and its Commonwealth last for a thousand years, men will still say, ‘This was their finest hour’ “).

Kata-kata semangat Churchill membolehkan rakyat Britain bertahan dalam serangan udara “The Blitz” yang dilancarkan oleh Jerman. Selepas setahun dibom siang malam oleh tentera udara Jerman, Britain tetap tidak menyerah kalah, maka Hitler naik bosan dan mengalihkan sasarannya ke Soviet dengan melancarkan Operation Barbarossa pada Jun 1941.

Ini memberi peluang kepada Churchill untuk menubuhkan pakatan dengan Josef Stalin, pemimpin Soviet. Ramai terkejut kerana Churchill merupakan antara sosok yang paling anti-Soviet dan anti-Komunis. Namun Churchill bertindak atas prinsip realpolitik iaitu “musuh kepada musuh saya ialah kawan” (“my enemy’s enemy is my friend”) dengan mengutamakan ancaman Hitler berbanding ancaman Soviet.

5 bulan kemudian, serangan Jepun ke atas Pearl Harbor pada 7 Disember 1941 membolehkan Amerika keluar daripada “neutrality” dan menyertai Perang Dunia Kedua. Akhirnya impian Churchill untuk mewujudkan perang “two-front” terhadap Hitler menjadi kenyataan. Diserang Soviet dari belah timur dan Amerika dari belah barat, Hitler yang tersepit akhirnya mengaku kalah dan membunuh diri pada 30 April 1945.

Sebaik saja menewaskan Hitler, Churchill terus kembali berseteru dengan Soviet. Walaupun Churchill berjasa sebagai wira perang, namun dalam pilihanraya tahun 1945 Parti Konservatif telah ditewaskan oleh Parti Buruh yang dipimpin oleh Clement Attlee yang menekankan pembangunan ekonomi menerusi negara kebajikan.

Logik orang Britain ialah, Britain perlu mengutamakan pembangunan ekonomi selepas bertahun-tahun berperang, dan manifesto Parti Buruh lebih menepati keperluan Britain semasa waktu aman, sementara Churchill lebih sesuai untuk waktu perang. “Ingratitude towards their great men is the mark of a strong people”. Perang sudah tamat, Churchill tidak rasa “bitter” apabila rakyat tidak mengundinya, dan rakyat Britain juga tidak rasa terhutang budi dengan Churchill. “The nation must move on”. 6 tahun kemudian (tahun 1951), Parti Konservatif memenangi pilihanraya selepas berjanji tidak akan memansuhkan negara kebajikan yang diwujudkan oleh Parti Buruh, dan Churchill sekali lagi menjawat jawatan PM sehingga 1955.

“Darkest Hour” akan ditayang di Malaysia bermula 31 Januari 2018. Walaupun Churchill memiliki sisi gelapnya (bertindak kejam menyebabkan kematian jutaan orang Bengal akibat kebuluran dan puluhan ribuan orang Kenya dalam Pemberontakan Mau Mau), namun sikap Churchill semasa WW2 yang penuh dengan keteguhan (“resoluteness”), optimisme dan kemampuan untuk memberi inspirasi kepada orang lain adalah teladan bagi sesiapa yang ingin mencakna makna kepimpinan (“leadership”).

(Tarikh lahir saya sama dengan Churchill. Sampai sekarang pun saya masih suka buat gaya tangan “V” yang membawa maksud “victory”)

*Filem “Darkest Hour” merupakan adaptasi daripada buku “Darkest Hour: How Churchill Brought Us Back from the Brink” oleh Anthony McCarten.


Ribut Greg 26/12/1996 – Sejarah Hitam Keningau Dalam Kenangan

DAERAH Keningau merupakan salah satu bandar yang terletak di pedalaman atas dan merupakan antara yang terbesar di Sabah. Menurut maklumat daripada portal rasmi Jabatan Tanah Dan Ukur Sabah, keluasan Keningau adalah dianggarkan seluas 13,377.1 kilometer persegi dan terbahagi kepada beberapa daerah iaitu Keningau, Tambunan, Tenom dan Pensiangan.

Pengunjung yang berhajat untuk datang ke daerah Keningau boleh menggunakan jalan darat dari Kota Kinabalu melalui Tambunan atau melalui Kimanis di mana masing-masing mempunyai jarak sekitar 128 kilometer yang mengambil masa kira-kira 2 jam setengah perjalanan bergantung kepada kelajuan kenderaan.

Sejarah dan asal-usul Keningau dikatakan bermula daripada sebuah perkampungan tradisonal etnik Murut bernama kampung Keningau atau sesetengah sumber mengatakan Kodigau, iaitu nama sejenis pohon rempah-ratus yang cukup terkenal di Nusantara, iaitu kayu manis. Pohon kayu manis atau Keningau ini tumbuh melata di sekitar kawasan kampung berkenaan. Sewaktu berada di bawah naungan empayar Kesultanan Melayu Brunei, kawasan ini menjadi pengeluar utama kayu manis bagi empayar Kesultanan dan merupakan salah satu pusat perdagangan rempah-ratus terbesar di Brunei, sungguh pun berada di bawah naungan Brunei Darussalam suatu ketika dahulu namun kehidupan etnik pribumi di kawasan ini tidak begitu terganggu dan aktiviti seharian mereka tetap berjalan seperti mana kebiasaan.

Zaman silih-berganti, kerajaan Brunei Darussalam akhirnya menjadi sebahagian daripada Tanah Jajahan British, tidak terkecuali, empayar-empayarnya yang berada di beberapa tempat di Borneo, salah satunya adalah Keningau. Sewaktu era penjajahan British, Keningau sekali lagi menjadi pengeluar kayu manis yang utama, begitu juga apabila Jepun datang menjajah, bahkan sehingga ke hari ini, reputasi Keningau sebagai antara pengeluar kayu manis utama di negara kita masih ampuh walaupun mungkin tidak segah di masa lalu.

Keningau juga dianggap istimewa kerana selain berperanan sebagai pengeluar kayu manis, ia juga pernah menjadi pusat pentadbiran dan pendaftaran kawasan pedalaman sementara British sewaktu penentangan Paduka Mat Salleh. Di sini juga, Batu Sumpah Keningau, yang merangkumi janji kesepakatan Sabah yang merupakan sebahagian daripada koloni Mahkota British bergabung membentuk Persekutuan Malaysia.

Antara tarikan pelancongan yang utama di Keningau termasuklah Keningau Resort, yang menempatkan kemudahan seperti Chalet Penginapan, Restoran dan Mini Zoo, Keningau Golf Club, Kuil Guan Ji, kawasan perkelahan Bandukan dan Tindian dan kepada yang gemar kepada aktiviti lasak, boleh lah menyertai ‘Jungle trekking’ menyusuri kawasan hutan tebal untuk meneroka Gua Laing yang mengikut lagenda tempatan merupakan sebuah tajau atau tempayan gergasi.
Selain menyimpan khazanah sejarah dan memiliki destinasi-destinasi pelancongan yang menarik untuk diterokai, Keningau juga pernah menyaksikan satu peristiwa hitam yang meninggalkan noda pada tinta perjalanan sejarah daerah ini yang akan dikenang buat selamanya. Di saat Negeri Di Bawah Bayu berada di musim tengkujuh yang menyaksikan beberapa daerah dilanda banjir dan tanah runtuh, molek rasanya bagi kita untuk mengenang kembali peristiwa hitam ini sebagai pengajaran agar tidak leka dan senantiasa berwaspada dengan persekitaran di sekeliling.

Lapan tahun sebelum negara kita digegarkan dengan peristiwa tsunami yang melanda beberapa buah negeri di Semenanjung Malaysia pada 26 Disember 2004 kita sebenarnya pernah dilanda malapetaka bencana alam yang disifatkan Pimpinan Tertinggi Jabatan Perkhidmatan Kaji Cuaca Malaysia pada masa itu, Dr Lim Joo Tick menyebut badai yang berkekuatan 35 knot atau 70 kilometer per jam sebagai antara yang terburuk dalam tempoh 51 tahun sejarah bencana yang pernah melanda negara.

Pada tarikh yang serupa namun tahun yang berbeza, 26 Disember 1996, ribut Greg yang dijangka melanda Thailand telah mengubah haluan dan menuju ke Sabah. Impak daripada bencana ini telah menyebabkan beberapa daerah di Pantai Barat Sabah seperti Kota Kinabalu, Keningau, Tuaran dan Papar terjejas, namun yang paling teruk menerima impak pasca bencana adalah daerah Keningau.

Tiada siapa yang menyangka, aliran Sungai Pampang yang kecil dan cetek berbatu mampu bertukar menjadi laluan bah yang dahsyat dan meranapkan penempatan di sekitar tebing sungai dan mengorbankan nyawa manusia yang bukan sedikit. Angin badai yang berkekuatan 35 knot atau 70 kilometer per jam itu benar-benar mengubah lanskap di sekitar tebing Sungai Pampang.

“Keadaan kawasan perkampungan yang dilanda ribut yang dahsyat itu amat sukar digambarkan dengan kata-kata. Boleh dikatakan semua yang pernah ada di tanah tersebut dihanyutkan arus ke kawasan sungai dan yang tinggal hanyalah pokok-pokok tumbang dan tapak rumah,” itu merupakan antara sebahagian perkongsian daripada Penguasa Kanan Bomba II, Ahmad Zaidi Safuan, yang merupakan antara 24 anggota Pasukan Mencari dan Menyelamat Khas Malaysia (SMART) yang ditugaskan untuk menjalankan operasi di kawasan tersebut menerusi temubual antara beliau dan akhbar Utusan bertarikh 24 Mei 2014. Beliau yang pada ketika itu bertugas sebagai Koperal Penyelamat SMART di Bahagian Keselamatan Negara, Jabatan Perdana Menteri, turut mengungkapkan bahawa apa yang tinggal hanyalah pokok-pokok tumbang dan air lumpur di sebalik tubuh-tubuh yang tidak bernyawa.

BAGAIMANA BENCANA BERMULA?

Beberapa hari sebelum kejadian, dikatakan tidak ada langsung petanda awal yang menunjukkan bahawa bencana besar akan terjadi, bahkan Sungai Pampang yang meragut ratusan nyawa itu juga hanya bersaiz seperti sebuah parit dengan kedalaman tidak sampai satu meter, apa yang digambarkan oleh penduduk kampung yang terselamat sangat mengejutkan, ‘SEPERTI AIR YANG DITAKUNG DALAM SEBUAH BALDI BESAR SEBELUM DICURAHKAN SEKALIGUS!’. Hujan yang turun selama beberapa hari rupa-rupanya telah menyebabkan air bertakung di puncak bukit Kimanis yang menjadi latar kepada kampung Agudon, kampung Masak, Kampung Contoh, Penempatan Tator (Tana Toraja, Indonesia, sebahagian mereka merupakan pekerja di kilang papan yang berhampiran), kampung Masjid dan kampung Limbawan yang terlibat dalam bencana.
MALANGNYA, TIDAK ADA SEORANG PUN YANG MENYEDARI AKAN HAL ITU!!!
Para mangsa yang terjejas turut menjelaskan bahawa fasa pertama ketika bencana berlaku paras air tiba-tiba naik mendadak sebelum surut secara tiba-tiba diikuti fasa kedua, kedatangan arus besar yang mengejut bersama kayu balak dan batu. Rumah para penduduk yang terbuat daripada kayu juga tidak musnah sekaligus, sebaliknya berlayar satu persatu ibarat sebuah bahtera sebelum sampai ke jambatan Sungai Pampang yang menjadi pemisah antara kampung Masjid dan Limbawan.

Detik-detik ngeri pun terjadi apabila mangsa-mangsa yang masih terperangkap di dalam rumah yang hanyut ini menempuhi saat-saat tragis apabila setiap rumah yang tiba di jambatan Sungai Pampang seolah disedut dan dikisar sebelum memuntahkan serpihan rumah, kayu balak, batu dan mangsa bersama arus deras kearah kampung Limbawan.

Ada yang mengatakan bahawa bencana terjadi sekitar pukul 5 pagi sebelum surut sepenuhnya pada jam 9 pagi, namun sesetengah sumber memetik bencana alam itu berlaku sekitar pukul 2 pagi sehingga 6 pagi di saat para penduduk sedang lena diulit mimpi sebaik usai merayakan hari Natal sehari sebelumnya. Usaha menyelamat menjadi sukar disebabkan jambatan yang menghubungkan kawasan itu dengan laluan utama roboh dihanyutkan arus deras.

Menurut Ahmad Zaidi, ketika menjalankan operasi mencari dan menyelamat, pasukannya hanya menemui jasad-jasad yang tidak bernyawa, tidak ada seorang pun yang terlibat secara langsung dengan bencana dahsyat itu ditemui selamat. Menurut anak kelahiran Selangor ini, pasukan pencari yang lain juga berhadapan situasi yang sama. Tidak ada apa yang tinggal di kawasan bencana, beberapa penempatan manusia bahkan hilang sama sekali daripada peta.

Secara keseluruhan, ribut Greg telah memakan korban jiwa seramai 300 orang. Kebanyakan mayat yang ditemui terbenam di dalam tanah dan pasir sedalam dua meter, lebih menyayat hati terdapat mayat-mayat yang ditemui mati memeluk bayi dan anggota keluarga mereka, bahkan ada yang dihanyutkan sejauh 50 kilometer dari Keningau, menerusi akhbar-akhbar berita di Indonesia, kebanyakan mangsa yang terkorban adalah rakyat Indonesia yang merupakan pekerja dan menetap di kawasan berhampiran, pada ketika itu, seramai 200 orang mangsa dikatakan hilang dengan 97 orang daripadanya adalah pekerja Indonesia, sebahagian besar daripada mangsa-mangsa ini masih hilang dan keberadaan mereka kekal misteri.

Ramai yang percaya, kawasan yang terjejas telah menjadi kubur tanpa tanda kepada ramai mangsa yang masih sukar dijejak sehingga ke hari ini. Disebabkan majoriti mangsa yang berasal dari Indonesia datangnya daripada provinsi (tidak tahu istilahnya dalam bahasa melayu) Sulawesi Selatan, maka Gabenor Sulawesi Selatan pada ketika itu, H Zainal Basrie Palaguna bersama Bupati (juga tidak tahu maksudnya apa) TanaToraja, Drs Tarsit berangkat melawat tapak bencana sekaligus menghulurkan bantuan kepada mangsa korban.

KONKLUSI

Pasca tragedi yang menjadi antara bencana terburuk di Asia menjelang akhir tahun 1996, Keningau bangkit semula membina reputasi peradaban zaman-berzaman. Menjadikan setiap yang berlaku sebagai hikmah tersembunyi daripada Illahi, Keningau kini rancak membangun sebagai antara lima buah bandar utama di Sabah selain Lahad Datu, Tawau, Sandakan dan Kota Kinabalu. Seandainya anda berkunjung ke Keningau, kenanglah kota ini, bukan sekadar kerana keramah-tamahan penduduknya yang berbilang etnik dengan etnik Dusun dan Murut sebagai etnik utama, atau keindahan sawah padi yang terbentang luas, atau betapa meriahnya tamu besar di pinggir bandar, atau signifikan warna merah dan hitam kepada dua etnik terbesar daerah ini, tetapi betapa Keningau pernah suatu masa dahulu pernah berendam selut dan nyaris karam, sebelum bingkas menikmati arus kemodenan, dan menjadikan masa silam sebagai satu kenangan yang akan dijadikan pengajaran berguna pada masa hadapan.

-SAM-


Kesucian Darah Sebagai Akar Kedaulatan – Raja Melayu Dan Maharaja Jepun

Sesungguhnya Jepun merupakan sebuah negara yang amat unik. Seiring arus pemodenan yang pesat, Jepun beroleh kejayaan yang mencakupi pelbagai bidang. Dalam keghairahan memajukan tamadun mereka itu, Jepun tidak pula menanggal, menyepuk dan membakulsampahkan sistem turun temurun yang menjadi tulang belakang kepada identiti ketamadunan mereka sebagai sebuah bangsa yang merdeka. Sistem yang dikatakan itu ialah sistem beraja, monarki ataupun lebih tepat lagi, institusi kemaharajaan ataupun imperial.

Apa yang menyebabkan sistem kemaharajaan Jepun ini amat menonjol dan luar biasa adalah disebabkan sifatnya yang seakan-akan abadi, hayatnya yang tidak bernoktah, diselaputi aura kepurbaan yang memberikan gambaran bahawa institusi ini telahpun wujud berzaman-zaman lamanya. Itu belum kira lagi bagaimana institusi ini berupaya kekal berfungsi dengan harmoni dan sinergi, bersama-sama dengan sistem demokrasi berparlimen walaupun kini peranannya sudah dikurangkan kepentingannya, selepas Perang Dunia Kedua.

Bayangkan saja, selama 2600 tahun mengikut perkiraan kasar, Dinasti Yamato tidak pernah jatuh, walaupun sekali. Di seberang laut, China menjadi saksi kepada bagaimana berpuluh-puluh dinasti jatuh bangun bersilih ganti tetapi tidak bagi Jepun. Bermula daripada Maharaja yang pertama yakni Jimmu, sehinggalah Maharaja yang ke-126, Maharaja Naruhito (bukan Naruhodo atau Naruto), seolah-olah tidak pernah padam api kesetiaan rakyat Jepun kepada sang Maharaja dan institusi kemaharajaan di negara matahari terbit. Apakah rahsianya? Kesaktian apakah yang digunakan?

Mungkin jawapannya ada di Alam Melayu itu sendiri. Penulis merujuk kepada nukilan dan ulasan tuntas oleh Dr Azmi Arifin (https://m.facebook.com/photo.php?fbid=744740686408273&id=100026170442747&set=a.467736217442056&source=48). Ulasan yang dibuat menyoroti kembali sebuah artikel jurnal yang bertajuk, “Kewibawaan Mutlak Raja dan Kesetiaan Mutlak Rakyat Kepada Raja: Satu Penilaian Semula Tentang Lunas Perhubungan Raja-Rakyat Masyarakat Melayu Tradisional seperti yang terdapat di dalam Kitab-Kitab Sastera Sejarah Melayu” yang ditulis Prof. Madya Abdul Rahman Haji Ismail.

Dalam ulasan tersebut, Azmi dan Abdul Rahman kedua-duanya seiya sekata bahawa kedaulatan dan kekuasaan seseorang Raja Melayu itu banyak ditentukan dari hakikat keturunan asal dan leluhur diraja (anak gahara) yang tidak boleh sewenang-wenangnya dipertikaikan oleh mereka yang tidak berdarah diraja termasuklah golongan pembesar dan bangsawan istana. Dalam erti kata lain, kesucian darah Raja-Raja Melayu memainkan peranan yang amat penting dalam menguatkan keabsahan dan kedaulatan dalam pemerintahan.

Bukan faktor kekayaan dan bukan pula disebabkan bilangan tentera. Hal ini bermakna kalaupun raja Melayu itu papa, tidak disusuli pahlawan yang ramai, masyarakat Melayu Islam tetap akan taat dan setia kepada Duli Tuanku sebagai payung Syariah dan adat (baca: hukum dan undang-undang) Melayu. Penulis berpendapat, adapun ketaatsetiaan ini adalah kerana sifatnya yang bukan materialistik (tidak berpandukan kekayaan) dan bukan pula keterpaksaan sehingga memerlukan raja yang mempunyai tentera (dan elemen menakut-nakutkan) baru ketaatan dapat dizahirkan.

Sebaliknya ketaatsetiaan masyarakat Melayu ini selain disumbang oleh faktor keagamaan yang mewajibkan ketaatan terhadap ulil amri berdasarkan Ayat 59, Surah An-Nisa (sekurang-kurangnya selepas kedatangan Islam), boleh juga kita lihat kerangkanya yang lebih terdahulu yang dapat dijejak kepada waad yang dipersetujui Raja Demang Lebar Daun dan Sang Sapurba. Antara perkara yang disepakati kedua-dua pihak ialah agar tidaklah rakyat berlaku derhaka kepada raja, dan raja dilarang pula mengaibi rakyatnya secara zalim. Daripada waad ini juga bangsa Melayu turut mengakui kemuliaan keturunan seseorang Raja itu. Inilah yang memandu ketaatsetiaan rakyat berbangsa Melayu.

Ini berbeza dengan sumber kedaulatan Raja-Raja Eropah yang banyak dikreditkan kepada rahmat dan hak dari ilahi untuk memerintah (divine rights of kings), kekuatan ketenteraan dan keluasan wilayah yang dimiliki. Bagi konsep divine rights of kings, monarki di Eropah dahulunya percaya bahawa keabsahan mereka untuk memerintah datangnya daripada tuhan. Hal ini bermakna tiada sesiapapun yang boleh mempertikaikan hak seseorang Raja itu untuk memerintah. Hanya Paus dan kepausan (papacy) di Rom sahaja yang boleh mempertikaikan mana-mana Raja Eropah atas sebab keagamaan dengan cara pengucilan (excommunication).

Dalam masyarakat feudal Jepun dan Melayu mahupun Eropah, masing-masing berkongsi satu ciri yang sama, yakni kewujudan golongan pembesar (juga dipanggil bangsawan, aristokrat, orang besar, pangeran, bupati, menteri, duke dan sebagainya). Pembesar ini boleh jadi hanya berdarah biasa, dari latar belakang kerumunan rakyat yang umum. Boleh jadi juga pembesar itu berdarah raja, disebabkan dirinya atau ahli keluarganya yang ada berketurunankan kerabat, ataupun memang berkahwinkan kerabat. Di sini penting untuk dibezakan antara kerabat (royal) dan pembesar (noble).

Tetapi kebiasaannya, pembesar dianggap SEBAHAGIAN daripada rakyat biasa dan mereka MEWAKILI rakyat biasa. Sepanjang sejarah peradaban dunia, tidak kira dunia Melayu mahupun Eropah, para pembesar banyak menyumbang kepada kestabilan, kemajuan, kegemilangan dan keteraturan sesuatu kerajaan itu. Mereka berada di barisan hadapan dalam memastikan kehendak negara, bangsa dan agama terus terbela dan dibela. Hal ini malangnya, berbeza dengan realiti masyarakat hari ini, yang berpembesarkan politikus yang rata-ratanya buta dan tuli.

Perbezaan ini perlulah diamati dengan tertib dan penuh cermat, agar sentimen negatif yang bersarang dalam minda masyarakat tentang kekolotan sistem feudalisme dapat dihapuskan. Sesungguhnya politikus hari ini tidak layak langsung disamakan dengan pembesar zaman dahulu yang merupakan pembesar yang sebenar-benarnya pembesar, mulia dan tangkas dalam perlakuan dan pemikiran. Itulah dia feudalisme yang sebenar, yang telah menyumbang kepada kemajuan tamadun manusia di seluruh dunia selama ribuan tahun, sebelum konsepnya dikaburkan dengan kekeliruan sarjana Barat.

Hakikat kesucian darah Raja Melayu sebagai sumber daulat kini semakin jelas. Kalaupun hendak dibahaskan bahawa darah diraja Sultan Mansur Syah telah “dicairkan” melalui perkahwinan campur apabila baginda mengahwini Hang Li Po yang tidak jelas asal usulnya itu (tiada rekod Dinasti Ming yang mengesahkan bahawa Hang Li Po/Hang Liu ialah puteri Maharaja Yongle ataupun sekurang-kurangnya, anak pembesar Cina), Sultan Mansur Syah juga mempunyai isteri-isteri lain yang berketurunan darah anak gahara seperti Puteri Raden Galuh Cendera Kirana dari Majapahit dan Puteri Wanang Sari/Walinong Sari dari Inderapura (Pahang).

Lagipun, tidak kira sama ada Hang Li Po merupakan zuriat maharaja ataupun tidak, beliau tetap merupakan wakil rasmi Ming dan ini adalah gambaran yang telah ditayangkan kepada seluruh penduduk yang dinaungi Melaka ketika itu. Maka, kesucian darah Sultan Mansur Syah tidaklah ternoda sehinggakan kedaulatan baginda dipersoalkan. Daulatnya Sultan Mansur Syah diperikan dengan takzim dalam Sulalatus Salatin apabila air basuhan kaki baginda menyembuhkan penyakit yang dihidapi Maharaja China. Mungkin juga soalan yang mempunyai konotasi lurus bendul seperti ini pun awal-awal lagi sudah silap kerana kesucian darah itu tidaklah wajar ditafsirkan secara literal dengan memandang kepada kepekatan, kelikatan ataupun warna darah itu, tetapi lebih merujuk kepada ilusi kemegahan (illusion of grandeur) yang dapat ditunjukkan seseorang sultan yang berkarisma dan berdaulat.

Apa yang menarik dengan faktor kesucian darah/kemuliaan keturunan yang dibangkitkan ini ialah, persamaannya dengan faktor kedaulatan yang dizahirkan Maharaja Jepun dan institusi kemaharajaan berkenaan. Umum mengetahui Jepun juga suatu ketika dahulu, dalam zaman Sengoku (1467 – 1615) misalnya dan zaman-zaman sebelum itupun seperti Muromachi dan Kamakura, yang tampak feudalistik sifat masyarakatnya, sudah ada kewujudan w@rlord ataupun Daimyo sebagai pemerintah wilayah yang mempunyai autonomi masing-masing, yang acap kali bertelagah dan bermusuh-musuhan di antara satu sama lain, dengan matlamat untuk meluaskan wilayah taklukan puak-puak yang berkepentingan.

Tapi kenapa Daimyo-Daimyo ini tidak menyasarkan takhta Bunga Kekwa dan menggondol terus hak pemerintahan mutlak sebagai seorang Maharaja? Mengapa Oda Nobunaga yang dah h@ncur dan serap berpuluh-puluh puak samurai jiran, siap bagi “sedekah” dekat keluarga Maharaja sebagai dana bina istana baru? Mengapa Toyotomi Hideyoshi bersusah payah menyambung usaha Nobunaga nak menyatukan Jepun, sampai Korea pun dilanggarnya dalam Perang Imjin? Mengapa tidak Toyotomi menterbalikkan saja istana Maharaja di Kyoto? Mengapa Tokugawa Ieyasu beriya-iya ingin jadi “setakat” Shogun? Ketiadaan niat oleh pembesar-pembesar ini untuk menjadi Maharaja memang menimbulkan suatu persoalan.

Jawapannya ialah kerana pengiktirafan. Pertama-tamanya, kritikal untuk kita faham bahawa Maharaja Jepun mempunyai peranan yang luar biasa dan bukannya sebagai hanya pemerintah negara yang biasa. Maharaja Jepun ialah ketua kepada agama Shinto serta institusinya, ketua pengamal ritual keagamaan Shinto, pelindung kepada agama Buddha pada satu tahap dan yang paling penting pemerintah de jure Jepun. Menyanggah Maharaja sendiri bermakna menyanggah ratusan institusi keagamaan di Jepun. Menyanggah Maharaja sendiri bermaksud menghina fungsi Maharaja dalam memastikan tanah terus subur dan dirahmati tuhan (contohnya dalam upacara Daijosai, Maharaja sendiri menawarkan beras, sake dan berdoa kepada Dewi Amaterasu memohon tuaian yang baik).

Malah Ratu Himiko yang dikatakan sebagai pemerintah pertama Wa (entiti berkerajaan sebelum lahirnya Jepun) juga merupakan seorang Queen-Shaman menurut Miller ataupun lebih tepat lagi, Ratu Dukun. Daimyo tidak ada legitimasi untuk mengisi peranan Maharaja sebagai ketua agama Shinto kerana Shinto berkait rapat dengan darah yang mengalir dalam tubuh Maharaja yakni status keturunan Yamato yang mempunyai darah dari Dewi Amaterasu Omikami lagi. Daimyo mana yang berani klaim mereka mempunyai darah Amaterasu? Tetapi ini tidak pula bermakna Pius di Vatican boleh disamakan dengan seorang Maharaja Jepun hanya disebabkan kedua-duanya memainkan peranan agama. Bolehlah dikatakan bahawa peranan Maharaja Jepun ini lebih mirip dengan Yang di-Pertuan Agong di Malaysia.

Sehebat manapun Daimyo itu, seprestij manapun leluhur seseorang pembesar itu, keturunan Fujiwara, Minamoto mahupun Taira, tetap tidak mencukupi untuk melangkaui dan menandingi kesucian darah pewaris Amaterasu. Tambahan pula, Maharaja terkadang dianggap sebagai suatu individu sakral yang berada dalam dimensi lain, yang lebih suci dan tinggi taraf dan makamnya berbanding individu lain termasuklah seorang Shogun sekalipun. Hal ini membuatkan rakyat biasa (termasuklah Daimyo) tidak berani untuk “menyentuh” dimensi tersebut yang mengasingkan dengan jelas kedaulatan di antara subjek dan pemerintahnya.

Berbalik kepada soal yang dikatakan tadi, pengiktirafan di sini sebenarnya adalah pengiktirafan yang sangat-sangat berharga. Itulah sebabnya mengapa tiada w@rlord yang mengimpikan takhta kekuasaan. Sekali sang Maharaja berkenan melantik seseorang penguasa itu menjadi Shogun, selalunya memang seluruh populasi Jepun, pahlawan dan bukan pahlawan, rakyat biasa ataupun agamawan, akan taat dan patuh terhadap titah Maharaja. Ini dapat diperlihatkan dengan jelas semasa Tokugawa Ieyasu diangkat menjadi Shogun. Tiada puak samurai lain yang sanggup menentang Ieyasu kerana dua sebab: satu, pengiktirafan Maharaja, dua, kuasa puak Tokugawa itu sendiri yang dah menguasai sebahagian besar kepulauan Jepun.

Semasa Maharaja Go-Shirakawa berkenan mengurniakan kedudukan dan pangkat (baca: pengiktirafan) kepada Minamoto no Yoshitsune kerana jasanya dalam Perang Gempei menentang puak Taira menurut Sato, abangnya Yoritomo berasa amat risau dengan pengaruh yang akan mendampingi Yoshitsune. Demi memastikan kedudukannya sebagai ketua puak Minamoto terus kukuh, Yoritomo tanpa teragak-agak menyebabkan kematian Yoshitsune dalam episod “air yang dicencang akhirnya putus” yang penuh tragik. Begitulah berkuasa dan bernilainya pengiktirafan dari seorang Maharaja walaupun baginda cumalah pemerintah de jure dan bukannya de facto (seperti Shogun). Seperti hari ini, ramai yang kempunan nak jadi Perdana Menteri, ada “numbers” katanya, tetapi tak ramai yang melahirkan hasrat nak dijulang sebagai Sultan ataupun Yang di-Pertuan Agong kerana analoginya lebih kurang sama juga.

Walaupun begitu, ini tidaklah bermakna pemerintah de jure adalah bawah-bawahan jika dibandingkan dengan de facto kerana de jure itu sendiri adalah sumber keabsahan. Tapi Maharaja, tiada pembesar yang boleh dilantik, apatah lagi mentadbir. Maharaja Jepun tidak ada wilayah pegangan yang ditadbirnya secara terus (direct control) tanpa agen (yakni Daimyo) dan tiada bala tenteranya atas kapasiti peribadi (kecuali kumpulan kecil pengawal keselamatan).

Wilayah Yamashiro yang menempatkan istana Maharaja di Kyoto sewaktu zaman Sengoku itupun ditadbir oleh puak samurai Ashikaga. Kawasan pegangan keluarga imperial kalau ikutkan hanyalah bangunan istananya sahaja. Tetapi mengapa Maharaja Jepun terus disegani dan ditaati rakyatnya sepanjang tempoh yang dapat kita lihat dalam sejarah? Jawapannya kini jelas ataupun sekurang-kurangnya, tidaklah sekabur dahulu.

Kesimpulannya, kesucian darah dan kemuliaan keturunan seseorang Maharaja Jepun dan Raja Melayu itu akhirnya menjadi sumber utama kepada kedaulatan baginda serta seterusnya, memastikan institusi beraja dalam kedua-dua peradaban terus berdiri teguh.

RUJUKAN:

Ramlah Adam (2016). Hubungan Luar Kesultanan Melayu Melaka Dengan Kawasan Sekitar Dan Antarabangsa.

Ruzy Suliza Hashim. (2008). Gender on the Agenda: The Story of Hang Li Po Revisited in Malay Literature, 21:1, 1935.

Miller, L. (2014). Rebranding Himiko, the Shaman Queen of Ancient History. Mechademia 9, 179-198. doi:10.1353/mec.2014.0015.

Sato, Hiroaki (1995). Legends of the Samurai. Overlook Duckworth. p. 139. ISBN 978-1-59020-730-7.


Dewa-Dewa Vedik India

Banyak mitologi India datang daripada orang Aryan yang membawa agama Hindu ke wilayah India ketika kira-kira 2000 SM. Orang Aryan ini datang dari kawasan disekitar Iran, menyerbu ke arah wilayah India sekaligus mewujudkan teori bahawa kejatuhan tamadun terawal di India iaitu Indus jatuh kerana serangan orang Aryan.

Sebab itu juga, bahasa para penduduk India Utara dikelaskan dalam Indo-Aryan, yang dimana bahasa ini merupakan sub kepada bahasa Indo-Iranian. Kedatangan orang Aryan ke India juga membawa teks Vedik, di mana teks ini merupakan asas kepada agama Hindu. Entiti ketuhanan awal dalam Vedik inilah yang akan dibahaskan dalam artikel ini.

Dewa Indra adalah dewa kilat dan hujan. Indra merupakan salah satu ketua dalam kalangan entiti ketuhanan di dalam Vedik. Dikenali dengan kekuatan dan tenaga yang sangat luar biasa. Selalu menyerang syaitan demgan kuasa vajra (pancaran petir) yang selalu menganggu proses penciptaan dan mengancam sebuah nyawa.

Terdapat sebuah mitos popular yang mengaitkan kekuatan dan ketuanan ke atas tuhan lain. Dikatakan ketika Vritra yang merupakan Ular Kemarau menelan air alam semesta dan menahan hujan, kebanyakan dewa lari daripada Vritra kecuali Indra yang berhadapan dengan Vritra dengan membenamkan tubuh ular besar ini dengan vajra, membenarkan air untuk kembali mengalir.

Dalam tradisi maysrakat Hindu, biasanya Indra disembah kerana membekalkan lembu dan juga dewa dalam Vedik yang bertanggungjawab membekalkan kekayaan dan kesihatan. Dalam tingkat kasta dalam pengganut Hindu, biasanya kelas Kshatriyas yang banyak menyembah Indra kerana kejayaannya dalam pertempuran. Masyarakat Hindu percaya bahawa kemunculan pelangi selalu dikaitkan dengan kehadiran Indra.

Juga dikenali sebagai Savitar (yang membawa maksud pemberi kehidupan), Surya dikenali sebagai dewa matahari yang ditugaskan untuk menjaga dunia pada waktu siang dan bertanggungjawab membawa cahaya, pengetahuan dan kehidupan ke dunia. Dia dikatakan mengembara di langit menggunakan chariot dengan sebuah roda, melambangkan proses kitaran musim. Chariot yang dinaiki oleh Surya pula dinamakan sebagai Aruna yang merupakan Dewa Siang yang bertanggungjawab melindungi dunia daripada kepanasan ekstrem Surya.

Terdapat sebuah mitos menceritakan ketika Surya berkahwin dengan seorang dewi bernama bernama Sanjana, namun Sanjana tidak mampu untuk menampun kecerahan yang dimiliki oleh Surya, lalu Sanjana menukarkan dirinya menjadi kuda betina dan melindungi di dalam hutan. Ketika Surya menemui Sanjana, lalu menukarkan menjadi kuda jantan dan bersama dengan Sanjana, dia berjaya memiliki beberapa anak. Selepas itu, Surya bersetuju untuk mengurangkan kecerahan yang dimilikinya, lalu pasangan ini terus pulang ke istana mereka di syurga.

Dipercayai juga bahawa Surya ialah dewa yang bertanggungjawab memperkenalkan ajaran Vedik dan Hindu ke wilayah India Selatan yang penuturnya ialah dari kalangan orang Dravidian seperti Tamil, Telegu dan Malayalam.

Vayu ialah dewa angin. Dikatakan bahawa bayu diperbuat atau datang daripada nafas Purusha, yang dalam teks awal vedik selalu dikaitkan dengan manusia kosmik yang dikorbankan oleh TUHAN untuk mencipta semua kehidupan. Diceritakan bahawa ketika dia dihalau dari Gunun Meru, yang merupakan rumah para dewa-dewa Hindu. Vayu telah menyerang gunung tersebut sebagai tanda tidak menyerah kalah. Lawan utamanya ialah Garuda, si raja burung. Vayu telah mencabut puncak gunung lalu mencampakannya ke dalam laut lalu jadilah Sri Lanka seperti mana yang kita kenal hari ini.

Dewa Agni dikenali sebagai dewa api. Agni mewakili apa sahaja kewujudan api seperti api yang dihasilkan sendiri, api yang digunakan dalam riual, dan api yang terhasil melalui pancaran petir/kilat. Dikatakan ketika Agni dilahirkan, dia dilahirkan sebanyak tiga kali. Pertama, dia dilahirkan dari air, kemudian dari udara sebagai kilat sebelum di bumi, dalam bentuk api. Dikatakan ketika dia lahir, dia terlalu lapar sehingga memakan ibu-bapanya, lalu menumbuhkan lidah semata-mata untuk melahap semua mentega yang diletakkan di altar yang dibina khas untuk menyembahnya.

Dikenali sebagai dewa langit dan pemberi kuasa buat cerekawala. Dia berkuasa ke atas undang-undang dan menguruskan segala jenis pengorbanan yang mahu dibuat ke atas para dewa-dewa. Antara mitos yang sering dikaitkan dengan Varuna ialah sebagai dewa pencipta, yang mencipta syurga, langit dan bumi hanya dengan kuasanya seorang seorang. Dalam kisah lain pula, dia seringkali dikaitkan dengan pemerintah lautan syurga, namun selepas perang dengan para dewa, para dewa telah memperuntukkan semula kekuasaan mereka dan Varuna telah menjadi pemerintah langit barat dan lautan di bumi. Ketika itu, dia juga merupakan dewa bagi para pelayar dan juga nelayan.

Rujukan:

Philip Wilkinson (2016) All About History: Book Of Myths And Legends. Imagine Publishing Ltd


Yi Sun-sin – Laksamana Yang Tidak Pernah Kalah Dalam Peperangan

Tidak ramai sedar Yi Sun-sin dan Hang Tuah berkongsi beberapa persamaan. Kedua-duanya berstatus laksamana dalam kerajaan masing-masing. Kedua-duanya juga pernah menjadi mangsa permainan politik pihak tertentu yang cemburu dengan kedudukan mereka tetapi kekal setia terhadap pemerintah mereka. Akhir sekali, kedua-duanya juga tidak pernah tewas dalam pertarungan atau dalam konteks Sun-sin, pertempuran laut.

Laksamana (Chungmu-Gong dalam Bahasa Korea) Sun-sin dilahirkan di Hanseong (kini Seoul) pada 28 April 1545. Selepas berkahwin pada usia 19 tahun, beliau mula mempelajari pelbagai aspek ketenteraan Korea seperti menunggang kuda, memanah dan permainan pedang – satu perkara yang agak pelik buat anak bangsawan sepertinya.

Ini kerana kerja tentera ini kononnya pekerjaan hina mengikut adat tradisi orang Korea. Atas sebab itulah semasa era Joseon, orang Korea kalau boleh mengelak daripada dipanggil berkhidmat sebagai tentera selama tiga bulan bagi setiap lima tahun. Pengecualian hanya diberi kepada individu yang berusia 60 tahun ke atas. Selain mengelak daripada menjalani kerahan khidmat negara, mereka juga sanggup mengelak daripada membayar cukai tentera.

Selain persepsi masyarakat Korea, tentera Joseon juga dibelenggu masalah rasuah, pecah amanah dan salahguna kuasa yang serius. Hal ini disedari Sun-sin selepas bergelar pegawai tentera. Bukan sekali beliau mengingatkan pegawai-pegawai pemerintahnya bahawa apa yang dilakukan mereka merupakan satu kesalahan dan bisa menjejaskan kerajaan Joseon dalam jangka masa panjang.

Tidak tahan dengan teguran dan kritikan yang dilemparkan Sun-sin, mereka pada mulanya menurunkan pangkat beliau dengan harapan itu akan menyedarkannya agar tidak membuka mulut sembarangan. Tetapi itu tidak berkesan langsung. Lantas, kepimpinan tentera Joseon memindahkannya ke Konwon di perbatasan utara pada 1583 sebagai pemangku komander garison pertahanan di situ.

Kawasan perbatasan ini sentiasa menarik tumpuan tentera Jurchen (kini Manchuria). Dalam hati, mereka berharap kononnya ‘lelaki berintegriti’ ini akan mati katak di situ semasa melawan orang Jurchen. Tetapi itu tidak berlaku. Sebaliknya, Sun-sin menggunakan tipu helah untuk mengumpan mereka keluar dan menewaskan mereka. Disebabkan tipu helah yang sama, pemimpin orang Jurchen ketika itu, Mu Nai Pai berjaya ditangkap oleh pasukan Joseon pimpinan beliau.

Tatkala namanya mula meniti dalam kalangan rakyat dan bangsawan Joseon, Sun-sin dilanda tragedi. Bapanya meninggal dunia pada tahun sama. Mengikut adat Korea ketika itu, orang Korea perlu meninggalkan pekerjaan mereka selama tiga tahun bagi meratapi kehilangan ahli keluarga mereka. Dan itu yang dilakukan oleh Sun-sin untuk tempoh tiga tahun seterusnya.

Selepas kembali berkhidmat pada 1586, beliau meneruskan kembali kempennya terhadap orang Jurchen. Tidak seperti Hang Tuah yang menjadi mangsa dengki sesetengah pembesar Melaka pada tahun-tahun terakhirnya, lain pula halnya dengan Sun-sin. Pencapaian cemerlangnya menjadikan beliau dicemburui oleh pegawai-pegawai pemerintahnya sekaligus mendorong kepada penahanannya atas dakwaan lari dari medan perang.

Trend memfitnah dan memerangkap mana-mana pegawai Joseon bukan perkara baru dalam sejarah kerajaan itu. Ini sebagai cara menjamin kedudukan mereka dan menghapuskan mana-mana pegawai yang menjadi pesaing mereka. Taktik ini hampir-hampir saja menjejaskan kedudukan kerajaan Joseon terutama apabila Perang Imjin tercetus bertahun-tahun kemudian.

Akibat tuduhan tersebut, Sun-sin dipenjarakan dengan semua pangkat dan kedudukannya ditarik balik. Bagaimanapun, pemerintah Joseon ketika itu, Raja Seonjo menunjukkan belas kasihan dengan membebaskan beliau dengan syarat Sun-sin harus berjuang sebagai tentera biasa. Titah baginda dipatuhi beliau dengan penuh rela dan atas sebab itu, Sun-sin diberi pengampunan pada 1588.

Dalam tempoh beberapa bulan pada 1590, beliau mendapat empat jawatan secara berturut-turut oleh kerajaan Joseon. Ini termasuk menggalas tanggungjawab sebagai komander garison di Pyeongan dan laksamana tentera laut mereka di Jeolla. Setelah bergelar laksamana Joseon di Jeolla, beliau mula melaksanakan reformasi dalam tentera laut bagi menjadikan mereka lebih berkesan mendepani cabaran termasuk lanun-lanun Jepun dan China – reformasi yang menguntungkan pihak Joseon semasa Perang Imjin.

Sun-sin sudah masak dengan taktik perang laut Jepun. Jepun tidak memberi penekanan kepada tentera laut berikutan fokus mereka lebih kepada pertempuran di darat. Ini berikutan kebanyakan kapal mereka lebih berperanan sebagai kapal pengangkut. Justeru, ini menyebabkan mereka lebih suka meletakkan pemanah, samurai dan penembak yang dilengkapi dengan senapang lantak di atas kapal untuk pertempuran jarak dekat.

Lantas, Sun-sin melihat dua cara untuk mengakali mereka ialah meriam dan kapal yang lebih panjang. Kapal ini mampu mengatasi kapal-kapal Jepun dari segi kepantasan. Sementara meriam pula merupakan kemuncak kepada usaha penghasilan senjata berasaskan serbuk letupan oleh pihak Joseon yang dimulakan oleh Raja Taejong (1367–1423) sebelum diteruskan oleh Raja Sejong (1397–1450).

Memang betul terdapat sebuah kapal perisai yang dikatakan dicipta oleh Sun-sin iaitu kapal kura-kura atau Geobukseon. Rekaan kapal sebegini dikatakan sudah wujud sejak 1414 tetapi semasa era Sun-sin, kapal sebegini masih belum wujud. Lebih molek untuk mengatakan Sun-sin menambahbaik rekaan kapal era Raja Sejong itu termasuk menambah bilangan meriam pada kapal berkenaan. Selain itu, bentuk deknya yang berbucu boleh menyebabkan pihak yang menyerang tergelincir ke dalam laut.

Satu lagi inovasi Sun-sin ialah memperkenalkan mesin pembuat asap. Mesin ini boleh menghasilkan asap sulfur dan kalium nitrat dari bahagian dek sekaligus menyukarkan pihak musuh melihat kedudukan tentera Joseon. Pihak musuh yang cuba mendarat dengan penglihatan kabur boleh saja jatuh ke dalam air atau menjadi mangsa tikaman tombak oleh askar-askar yang berada di bawah dek.

Dengan meletakkan kapal kura-kura sebagai punca kemenangan Perang Imjin dilihat menafikan kelicikan Sun-sin sebagai laksamana tentera laut. Beliau menggunakan kelebihan muka bumi dan perairan sekitar Korea sebagai cara mengakali pihak musuh yang kurang arif dengan persekitaran mereka.

Dan seperti bila berdepan orang Jurchen, Sun-sin juga suka mengumpan pihak lawan untuk keluar berlawan di tempat yang dimahukannya. Kelicikan beliau meletakkannya setaraf dengan Sir Francis Drake, laksamana Inggeris yang menjadi duri dalam daging kepada Sepanyol pada abad ke-16.

Tatkala semua ini berlaku, Raja Seonjo memerhati perkembangan di Jepun dengan rasa gelisah. Di sana, keseluruhan Jepun diperintah secara tidak langsung oleh Toyotomi Hideyoshi selepas kejayaan kempen pengepungan Odawara pada 1590.

Bagaimanapun, ini mengakibatkan para samurai yang sudah biasa berperang tidak senang duduk. Akibatnya, ada yang cuba melancarkan pemberontakan pada September 1591 tetapi digagalkan oleh daimyo-daimyo yang setia dengan Toyotomi termasuk bakal pengasas Keshogunan Tokugawa, Tokugawa Ieyasu.

Justeru, bagi memuaskan keinginan mereka, Toyotomi meneruskan pelan penaklukan China menerusi Semenanjung Korea yang dirancang sebelum ini oleh tuan lamanya, Oda Nobunaga. Sejak 1587, Raja Seonjo bukan sekali menerima surat daripada figura Jepun itu yang memintanya agar tidak menghalang usaha Jepun menakluk China. Malah, Toyotomi turut mencadangkan pembentukan pakatan Joseon-Jepun bagi menakluk tanah besar China.

Raja Seonjo tahu cadangan pihak Jepun itu bersifat bunuh diri. Ini kerana dengan statusnya sebagai sebuah negara lindungan, mustahil bagi pihak Joseon dapat mengatasi angkatan perang Dinasti Ming yang memerintah China ketika itu.

Malah, tidak mustahil sebagai tindak balas terhadap pakatan tersebut, dinasti tersebut tidak teragak-agak menyingkirkan baginda dan melantik ahli kerabat diraja Joseon lain sebagai pengganti. Atas sebab itu, semua surat Toyotomi termasuk cadangan pembentukan pakatan dipulangkan dengan jawapan ini: tidak, tidak dan tidak!

Selain bagi memuaskan keinginan tenteranya, Toyotomi juga mahu memalukan China yang suka memandang rendah orang Jepun. Bukan satu rahsia wakil Jepun dipandang hina maharaja-maharaja Ming kerana terlalu mengutamakan peperangan dan pertarungan daripada mengejar usaha-usaha yang bersifat perdamaian. Selain itu, tindakan China yang memaksa wakil Jepun menyembah sujud maharaja sebelum perjanjian dagang yang dimeterai dapat dilaksanakan menambah lagi amarah mereka terhadap kerajaan tersebut.

Ini menjadi punca Perang Imjin tercetus dengan angkatan Jepun pertama sampai di Busan pada Mei 1592 diketuai daimyo Konishi Ukinaga yang beragama Kristian. Angkatan seramai 24,000 orang itu disertai 150,000 lagi tentera diketuai daimyo Kato Kiyomasa dengan sebahagian besar daripadanya bersenjatakan senapang lantak – satu kelebihan yang tidak dimiliki oleh pihak Joseon.

Dalam tempoh tiga minggu, mereka berjaya sampai ke Hanseong dan memusnahkan banyak infrastruktur sepanjang perjalanan. Tempoh tersebut turut menyaksikan ribuan artisan daripada pencetak hingga pembuat tembikar dilarikan ke Jepun bagi menambahbaik industri kraftangan negara itu. Tindakan angkatan perang Jepun itu mirip apa yang dilakukan oleh pihak Acheh selepas menyerang negeri-negeri seperti Pahang, Kedah dan Johor pada abad ke-17.

Berikutan bilangan tentera Joseon yang mati dibunuh oleh samurai-samurai Jepun, ini menyukarkan pihak Jepun mengira jumlah ganjaran yang patut dibayar kepada mereka. Ini memaksa mereka mengubah peraturan dengan mengira jumlah telinga dan bukan kepala seperti sebelumnya bagi menentukan jumlah bayaran. Mengikut rekod, 38,000 telinga dibawa pulang ke Jepun dengan kesemuanya dikebumikan di Mimizuka (Bukit Telinga), Kyoto.

Satu babak perang yang paling dahsyat sepanjang Perang Imjin berlaku di Jinju pada 1593. Kota ini dikepung oleh tentera Jepun selama seminggu sebelum berjaya ditembusi pada 27 Julai 1593. Berang dengan tindakan mereka, pihak Jepun membunuh lebih 20,000 orang sebelum berundur ke Busan. Bagaimanapun, sejarawan Korea percaya bilangan yang terbunuh di Jinju sebenarnya lebih ramai daripada apa yang dilaporkan.

Setelah melatih krew dan melengkapkan armadanya dengan kapal-kapal baru, Sun-sin tiba di perairan sebelah selatan dan menggantikan laksamana di situ, Won Kyun. Bagaimanapun, lelaki tersebut berdendam dengan beliau kerana merasakan Sun-sin mahu merampas kedudukannya itu. Tetapi arahan tetap arahan dan Won Kyun terpaksa akur dengan arahan yang dikeluarkan.

Tatkala Sun-sin sibuk bertarung di perbatasan, laksamana itu merencana plot yang bukan saja memusnahkan sebahagian besar tentera laut Joseon. Malah, ia hampir saja mengubah hala tuju peperangan memihak kepada musuh mereka, Jepun. Di Hansando (Pulau Hansan) pada Julai 1592, Sun-sin seperti biasa mengumpan pihak musuh mengejar mereka ke laut terbuka sebelum menyerang habis-habisan angkatan laut Jepun dengan meriam.

Kejayaan pihak Joseon di situ ibarat Pertempuran Salamis versi Korea. Ini kerana seperti di Salamis membabitkan pihak Yunani dan Parsi, rantaian bekalan yang diperlukan pihak Jepun untuk kempen mereka di Korea dan China berjaya diputuskan dan memerlukan masa untuk dipulihkan semula. Kejayaan kempen laut Sun-sin memberi semangat kepada tentera di sebelah darat untuk memerangi pihak Jepun habis-habisan.

Hasilnya, pada tahun pertama Perang Imjin, satu pertiga angkatan perang Toyotomi terbunuh. Tetapi ini turut memberi kesan kepada populasi Korea yang terkesan akibat peperangan seperti kebuluran dan kehilangan tempat tinggal. Walaupun tahu sesetengah pelarian ini boleh kembali ke kampung asal mereka, Sun-sin merasakan ada perkara lebih baik boleh dilakukan untuk mereka.

Sebaik diberitahu ada 200 orang pelarian yang menduduki petempatan sementara musim sejuk semasa menghantar bekalan, beliau mula meninjau kawasan tanah bagi mencari tanah sesuai untuk kegiatan pertanian. Setelah menemuinya, 200 pelarian ini diberitahu boleh membina kehidupan baru di tanah yang dinyatakan. Selain itu, Sun-sin turut meminta jasa baik Raja Seonjo agar menghulurkan bantuan sebaik mungkin kepada pelarian yang terjejas. Kemuliaan hati laksamana itu menjadikannya wira dalam kalangan rakyat Korea.

Namun begitu, musuh-musuhnya yang iri hati terus mencari jalan untuk menyingkirkan Sun-sin. Pada 1594, beliau tahu wujud rundingan antara Dinasti Ming dan Joseon bagi menamatkan peperangan yang tercetus. Tetapi Sun-sin tidak percaya Toyotomi akan mematuhi perjanjian tersebut terutama selepas mendengar perilaku buruk mereka sepanjang Perang Imjin. Beliau juga percaya pakatan Dinasti Ming-Joseon untuk menghalau angkatan Jepun keluar dari Semenanjung Korea dilihat tidak memberi manfaat kepada kerajaan itu.

Sikapnya yang jujur dalam memberi pandangan menunjukkan laksamana itu dilihat berlaku derhaka kepada Raja Seonjo. Walaupun beliau kemudiannya berjaya mengalahkan pihak Jepun di Changmun-p’o pada 1594, itu langsung tidak membantu kesnya. Ini ditambah keengganan Sun-sin melaksanakan arahan menyerang angkatan laut Jepun berikutan lokasi yang dinyatakan oleh seorang perisik talam dua muka Jepun itu penuh dengan batu-batu yang mampu merosakkan kapal.

Dengan memberi maklumat sebegitu, Sun-sin tahu perisik tersebut sebenarnya hanya mempergunakan pegawai-pegawai istana untuk memerangkapnya bagi pihak Jepun. Keengganan tersebut sudah cukup untuk dijadikan alasan untuk Sun-sin disingkirkan sebagai laksamana dan diarak ke Hanseong dengan dirinya diletakkan dalam sangkar. Tetapi beliau akur dengan keputusan itu dan terus bertempur sebagai tentera biasa.

Kesempatan itu diambil Jepun dengan memenangi pertempuran di Chilcheollyang pada Ogos 1597. Won Kyun yang tidak masak dengan taktik peperangan Sun-sin terkejut melihat bilangan kapal dan tentera Jepun yang ramai di situ sekaligus menjadikan mereka mangsa mudah angkatan laut negara itu. Lebih memalukan, Won Gyun mengambil keputusan lari dari medan perang sebelum ditangkap dan dipenggal oleh pihak Jepun.

Melihat mereka kini dalam keadaan genting, situasi Sun-sin sama seperti Hang Tuah. Seperti mana beliau diberi kepercayaan semula oleh istana untuk menghentikan amukan sahabatnya Hang Jebat, perkara sama turut berlaku kepada laksamana itu. Sun-sin sekali lagi diberi pengampunan dan diberi amanah untuk mengetuai saki-baki tentera laut Joseon yang masih wujud.

Raja Seonjo sudah berkira-kira untuk membubarkan angkatan laut Joseon dan mengarahkan beliau bergabung dengan angkatan darat. Tetapi Sun-sin melihat di mana ada kemahuan, di situ ada jalannya. Dalam suratnya yang diutus kepada baginda, beliau memberi jaminan dengan angkatan Joseon sedia ada, beliau boleh saja mengakali pihak musuh dan mengalahkan mereka.

Dan itu yang direalisasikan Sun-sin di Myeongyng pada 26 Oktober 1597. Beliau sengaja mengumpan pihak Jepun masuk ke Selat Myeongyang atas beberapa sebab. Pertama, ia terlalu sempit untuk pihak musuh berpecah dan cuba menyerang mereka dari sebelah tepi. Kedua, perubahan arus ombaknya yang berlaku selang beberapa jam memendekkan tempoh Jepun menyerang pihak Joseon. Ketiga, kabus yang berlaku pada hari itu mengaburi pandangan mereka – satu kelebihan besar buat pihak Joseon.

Di atas kertas, 330 buah kapal Jepun cukup untuk mengalahkan 13 buah kapal Joseon. Tetapi resepi Sun-sin sekali lagi memerangkap pihak Jepun. Pada hari itu, lebih separuh daripada kapal-kapal Jepun karam diserang meriam dan anak panah pihak Joseon.

Lebih mengejutkan, Sun-sin hanya kehilangan 10 orang krew dengan pihak musuh meratapi kematian 50,000 tentera mereka termasuk salah seorang pemimpin utama kempen, Kurushima Michihusa. Tetapi satu kehilangan diratapi beliau pada hari itu iaitu anak bongsunya, Yi Myon.

Setahun selepas itu, angkatan laut Joseon dan Dinasti Ming bergabung bagi mengusir saki-baki armada laut Jepun keluar dari perairan Korea. Laksamana Ming Chen Leng memberi ruang kepada Sun-sin sebagai ketua armada kedua-dua kerajaan dan memberi kebebasan kepadanya menentukan strategi mendepani 500 kapal perang Toyotomi.

Pada 16 Disember 1598, pihak Jepun sekali lagi terpedaya dengan helah laksamana Joseon itu. Pertempuran di Noryang menyaksikan daripada 500 buah kapal, 200 daripadanya karam dengan 100 lagi ditawan oleh pihak pakatan. Kekalahan ini bukan sekadar menamatkan terus Perang Imjin tetapi turut mempercepatkan kematian Toyotomi pada 15 September 1598. Kekalahan dalam Perang Imjin dan kematian Toyotomi membuka ruang kepada Ieyasu bangkit dan mengasaskan Keshogunan Tokugawa.

Tatkala angkatan perang pakatan Ming-Joseon sibuk mengejar pihak musuh, tiba-tiba salah satu peluru senapang Jepun terkena pada bahagian ketiak Sun-sin. Menyedari ajalnya sudah tiba, beliau meminta perkara tersebut dirahsiakan bagi menjaga moral angkatan laut. Arahan tersebut dilaksanakan secara rahsia oleh anak sulungnya Yi Hoe dan anak saudaranya, Yi Wan. Malah, Yi Wan bertindak menyarung baju perisai bapa saudaranya itu dan terus mengetuk gendang perang bagi memberi semangat kepada angkatan pakatan menghalau Jepun keluar.

Kempen laut Sun-sin menyaksikan beliau tidak kalah dalam semua kempen Perang Imjin. Atas sebab itu, namanya disanjung oleh ramai pegawai tentera laut baik di timur dan di barat. Salah seorang daripadanya ialah Laksamana Togo Heihachiro. Dalam satu majlis meraikan kemenangannya di Tsushima pada 1905, beliau merasa terganggu apabila dibandingkan dengan Laksamana Horatio Nelson dan Sun-sin. Togo tiada isu disamakan dengan Nelson tetapi baginya, tiada siapa yang dapat menandingi Sun-sin.

Nota kaki

Pertempuran Salamis – pertempuran laut Yunani-Parsi yang berlaku pada September 480. Pertempuran ini mengubah haluan Perang Yunani-Parsi dengan Raja Xerxes I terpaksa berundur selepas angkatan lautnya menjadi mangsa mudah tentera Yunani di Salamis.

RUJUKAN

Haynes, M.G. (2022, 17 Jun). THIS ADMIRAL NEVER LOST A SINGLE VESSEL — AND MAY HAVE INVENTED THE ARMORED SHIP. HistoryNet.

Gilbert, M. J. (2007). Admiral Yi Sun–Shin, the Turtle Ships, and Modern Asian History. Education About Asia. Volume 12:1 (Spring 2007): Asia in World History: 1450-1770.


Buku Long-Chair Malay: Betapa Takjubnya Mat Salleh Pada Teka-Teki Melayu

Menurut Kamus Pelajar Edisi Kedua, teka-teki adalah satu soalan yang berupa pantun, cerita dan sebagainya untuk permainan atau menduga akal. Teka-teki merupakan sebuah hiburan ataupun permainan yang mengundang gelak tawa apabila mendengar akan jawapannya.

Sebagai contoh, teka-teki yang sering penulis gunakan ialah “apa yang jauh di mata tetapi dekat di hati”. Jawapan yang selalu diberikan kebiasaannya ialah keluarga, sahabat dan teman wanita. Namun begitu, kesemua jawapan tersebut adalah salah sama sekali. Jawapannya yang sebenar adalah jantung. Hal ini demikian kerana kedudukan jantung lebih dekat dengan hati berbanding mata. Merepek bukan teka-teki tersebut?

Pernahkan anda terfikir bahawasanya tamadun Melayu juga memiliki teka-tekinya sendiri? Ternyata tamadun kita memang memilikinya melalui buku Long-Chair Malay karya O.T. Dussek iaitu merupakan pengetua pertama Sultan Idris Training College (SITC) atau sekarang lebih dikenali sebagai Universiti Pendidikan Sultan Idris (UPSI).

Buku Long-Chair Malay ini bukan sekadar mengandungi teka-teki sahaja malahan terdapat pantun sekali. Fokus penulis adalah lebih kepada teka-teki yang ada di dalam buku ini. Bagaimanakah bentuk teka-teki yang dipertuturkan oleh nenek moyang kita? Adakah berbentuk sinis, sarkastik dan komedi seperti zaman moden? Atau terkandung falsafah yang sangat dalam sebagaimana baju melayu? Mari kita lihat sama-sama.

Teka teki yang pertama berbunyi “Rumah sebuah pintu empat”. Apakah jawapannya dan rumah apa yang memiliki empat pintu? Rumah Tradisional Melayu memiliki dua pintu iaitu pintu hadapan dan belakang. Rumah moden pula masih mengekalkan dua pintu dengan kehadiran grill. Apakah jawapannya?

Rumah flat, apartment, banglo atau rumahtangga kita. Jawapannya adalah baju. Mengapa baju? Mari kita lihat satu persatu. Baju diumpamakan sebagai rumah untuk melindungi badan kita. Empat pintu tersebut adalah manifestasi kepada empat ruang yang terdapat pada baju iaitu pada bahagian kepala, tangan dan pinggang.

Teka-teki kedua pula adalah “Si bajak melanggar gunung”. Bajak jenis apakah yang boleh melanggar gunung sebesar alam? Situasi ini sudah melanggar hukum alam kerana kebiasaanya bajak digunakan untuk membajak kawasan tanaman padi. Bagaimana pula bajak mampu melanggar sebuah gunung? Tidak logik bukan.

Jawapannya adalah sikat rambut. Mengapakah jawapannya agak menyimpang jauh, ayuh kita lihat satu persatu. Bajak dan sikat memiliki persamaan iaitu bentuk gerigi pada bilahnya. Bajak berfungsi sebagai satu mesin untuk meratakan tanah manakala sikat digunakan untuk merapikan rambut yang kusut. Gunung adalah lambang kepada rambut yang kurang kemas. Situasi ini kita boleh lihat pada persekitaran hutan hujan tropika yang terdapat di negara Malaysia seperti rambut berselirat.

Teka-teki terakhir yang diambil daripada buku ini adalah “Siang jadi yu, malam jadi pari”. Apakah yang dimaksudkan dengan ayat di atas? Adakah merujuk kepada spesies LGBT atau sekadar bercerita tentang hidupan laut? Jawapannya yang sebenar adalah tikar. Mengapa tikar? Mari kita lihat sama-sama. Kita kembali kepada suasana pulang ke kampung ketika musim perayaan.

Tikar merupakan satu elemen penting bagi menggantikan tilam untuk keselesaan kita dan sanak-saudara tidur ketika di kampung. Tikar ini hanya berfungsi pada setiap malam sahaja. Apa maknanya semua ini? “Siang jadi yu” adalah struktur tikar yang digulung berbentuk silinder seakan-akan ikan yu pada siang hari. “Malam jadi pari” dapat dikaitkan dengan sifat tikar apabila dihamparkan seolah-olah berbentuk ikan pari yanhg agak leper dan tipis.

Kesimpulannya, bangsa kita adalah satu bangsa yang penuh dengan kata-kata sangat mendalam dan menikam kalbu. Lihat sahaja seperti teka-teki yang diberikan sebentar tadi, dalam berhibur pun dapat berfikir secara kritis. Lokal genius nenek moyang kita sebenarnya sangat berfalsafah dan disulami dengan bahasa Melayu yang sungguh indah serta puitis.

O.T. Dussek pernah berkata –

“Bahasa kamu saya percaya, diucapkan oleh lebih 70 juta manusia. Ia merupakan satu daripada rumpun-rumpun bahasa terbesar di dunia. Jangan lupa hakikat itu. Peliharalah bahasa kamu itu; berusahalah meninggikannya ke taraf yang layak dalam kalangan bahasa-bahasa dunia. Apabila taraf bahasa kamu tinggi, akan tinggi pulalah bahasa kamu.

RUJUKAN

Kamus Bahasa Melayu. (n.d). Kamus Pelajar Edisi Kedua. Diperoleh daripada http://prpm.dbp.gov.my/Cari1?keyword=teka-teki

Nur Hanisah Kamaruzaman. (2019). Nostalgia suluh budiman. Harian Metro. Dipetik daripada https://www.google.com.my/amp/s/www.hmetro.com.my/node/137550/amp

O.T. Dussek. (1919). Long-chair Malay.


Maria Menado Sinonim Dengan Pontianak

“Anda tentu tidak percaya jika saya katakan bahawa saya sangat takut ketika ditawarkan berlakon sebagai pontianak”. Begitulah kenyataan seniwati Maria Menado ketika ditanya tentang peranannya sebagai Comel di dalam filem Pontianak (1957). Nama Maria Menado (kini bergelar Dato’ Sri) menjadi sangat sinonim dengan pontianak setelah filem itu membawa kejayaan yang besar. Ia sekaligus memberi impak terhadap karier lakonannya.

Menurut satu temubual, Maria Menado menyatakan bahawa berlakon sebagai pontianak tidaklah semudah yang disangka. Beliau perlu disolek untuk tiga wajah, iaitu gadis hodoh, perempuan jelita dan hantu yang menakutkan. Solekan yang dilakukan itu agak sukar dilakukan memandangkan sewaktu itu tenaga kerja yang mahir dalam bidang persolekan masih kurang.

“Sewaktu itu tidak ada teknologi canggih seperti hari ini. Semuanya dibikin mengikut kreativiti sendiri” tambah beliau lagi.

Pengarah seni akan membantu beliau agar benar-benar kelihatan seram dan menakutkan. Untuk pakaian pula, Maria Menado telah menggunakan koleksi pakaiannya sendiri semasa melakukan penggambaran.“Filem itu dibikin dengan bajet sekitar $60, 000 dalam tempoh tiga bulan,” menurut seniwati cantik ini.

Filem Pontianak merupakan filem seram pertama dalam sejarah perfileman tanah air. Ia telah mendapat sambutan yang hangat daripada masyarakat ketika itu. Oleh kerana filem Pontianak membawa keuntungan besar kepada Cathay-Keris Film, pihak studio telah membuat dua lagi filem pontianak iaitu Dendam Pontianak (1957) dan Sumpah Pontianak (1958). Ketiga-tiga cerita tersebut ditulis oleh suami Maria Menado sendiri iaitu A. Razak dan diarahkan oleh pengarah B.N. Rao.

Maria Menado terjun ke dalam bidang lakonan selepas memenangi pertandingan ratu kebaya di Singapura. Pihak Shaw Brothers telah berjaya mengikat beliau untuk berlakon di bawah syarikat naungannya, Malay Film Productions pada tahun 1951. Filem pertama yang dilakonkan oleh Maria Menado ialah Penghidopan sebagai heroin kepada P. Ramlee.

Pada tahun 1959, Maria Menado telah menempa nama sebagai produser filem wanita yang pertama di dalam sejarah perfileman Melayu dengan menubuhkan syarikat perfilemannya iaitu Maria Menado Productions. Akhbar The Straits Times bertarikh 16 Julai 1959 telah melaporkan bahawa filem pertama terbitan Maria Menado Productions ini berjudul Korban Fitnah dan bajet untuk membikin filem ini adalah sebanyak $60, 000.

Agak menarik di sini kerana pada tahun 1959, Maria Menado telah mampu untuk menubuhkan syarikat perfileman beliau sendiri walaupun baru 8 tahun menceburkan diri di dalam bidang seni lakonan. Akan tetapi, syarikat Maria Menado Productions (yang mendapat kerjasama pihak Cathay-Keris) ini hanya menerbitkan 5 buah filem sahaja sepanjang mereka beroperasi dari tahun 1959 hingga 1963. Filem-filem tersebut ialah Korban Fitnah (1959) arahan P.L. Kapur (Usmar Ismail), Darah-Ku (1963) arahan Ramon A. Estella, Bunga Tanjong (1963) arahan Ramon A. Estella, Raja Bersiong (1963) arahan K.M. Basker dan yang terakhir Pontianak Kembali (1963) arahan Ramon A. Estella.

Filem sulung terbitan Maria Menado Productions iaitu Korban Fitnah dibintangi oleh pelakon-pelakon dari Indonesia, Sukarno M. Noor dan A.N. Alcaff. Seniman Malek Selamat telah berlakon di dalam 3 buah filem dengan Maria Menado Productions iaitu Darah-Ku, Raja Bersiong dan Pontianak Kembali. Begitu juga dengan seniman Ghazali Sumanteri. Beliau telah berlakon di dalam 3 buah filem dengan Maria Menado Productions iaitu Darah-Ku, Bunga Tanjong dan Pontianak Kembali. Maria Menado sendiri telah membintangi 4 daripada 5 filem terbitan syarikatnya. Beliau cuma tidak berlakon di dalam filem Pontianak Kembali.

Sumber

Kelab Filem & Muzik Melayu Klasik

Dato’ Sri Maria Menado

Dato’ Ahmad Fauzee Samad

Memoir Hamzah Hussin: Dari Keris Filem ke Studio Merdeka

Daftar Filem Melayu 1933-1993

Singapore Cinema by Raphael Millet

The Star, 19 August 2007


Bagaimana Mahu Mengenali Skim Ponzi Yang Menipu Orang Diluar Sana?

Sejak akhir-akhir ini dilihat semakin banyak skim-skim pelaburan yang menjanjikan kekayaan yang cepat serta luar biasa dan skim pelaburan ini kebanyakannya adalah skim penipuan Ponzi “it’s too good to be true”. Skim ini selalunya akan menggunakan produk pelaburan yang mendapat perhatian umum seperti pelaburan forex, emas, rumah dan juga pelaburan mata wang digital. Untuk artikel ini aku memilih mata wang digital sebagai contoh untuk mendidik pembaca dalam mengenal skim pelaburan yang bercirikan skim Ponzi. Tapi sebelum itu mari kita mengenal dahulu sejarah bermula nya skim Ponzi ini.

Skim ini di namakan “Ponzi” bersempena nama seorang penipu besar iaitu Charles Ponzi yang telah menipu duit pelabur yang bernilai lebih kurang sebanyak 20 juta USD pada 1900-an. Ia bermula apabila dia mendapat surat berserta “International Reply Coupon (IRC)” dan mendapat idea untuk menipu pelabur bahawa beliau boleh menjana keuntungan sebanyak 400% hasil dari pembelian kupon di negara yang mempunyai tukaran mata wang rendah dan menukarnya ke negara yang mempunyai pertukaran mata wang yang lebih tinggi (tak faham? Teruskan membaca). Pada permulaan beliau berjaya meyakinkan rakan beliau sahaja sehinggalah beliau berjaya menarik lebih ramai pelabur dan hasil keuntungannya telah mencecah angka 250 ribu USD dalam masa sehari walaupun beliau sebenarnya tidak mempunyai sistem pelaburan langsung dan hanya menggunakan duit pelabur yang menyertai untuk membayar keuntungan pelaburan yang beliau janjikan. Skim yang dicipta Charles Ponzi ini telah runtuh apabila The Boston Post mula menyoal kebenaran skim ini dan beliau pun telah di penjara selama 5 tahun.

Bagaimana kah cara untuk mengesan skim Ponzi menipu ini?

Secara ringkas, skim Ponzi ini bermaksud sistem pelaburan palsu yang direka untuk menarik para pelabur dimana keuntungan pelabur akan dibayar dengan menggunakan duit yang diambil dari pelabur itu sendiri dan juga pelabur yang lain. Di sini aku hidangkan 5 ciri-ciri skim Ponzi dan mengambil contoh skim pelaburan mata wang digital iaitu Ethtrade yang menggunakan mata wang digital ethreum yang baru-baru ini telah pun terkubur (Ethtrade Limited dan Ethtrade Malaysia) apabila telah di senarai ke dalam “alert list” oleh Bank Negara Malaysia.

1. Menjanjikan pulangan yang tinggi dan tetap dengan risiko yang rendah atau tiada langsung risiko. EthTrade menjanjikan pulangan sebanyak 15% – 25% sebulan yang dilihat sangat tinggi untuk sesuatu pelaburan dan ada yang menjanjikan pulangan sebanyak 10% sehari! Pulangan pelaburan bukan sahaja dalam bentuk wang ringgit, ianya juga dalam bentuk wang digital seperti bitcoin sehingga lah kepada pulangan pelaburan berbentuk rumah. Skim Ponzi yang melibatkan rumah, sebagai contoh mereka akan menjanjikan pulangan rumah yang berharga RM150 ribu harga pasaran dengan harga hanya RM40 ribu sahaja. Bagaimana begitu murah sekali? Apa yang terjadi sebenarnya adalah, mereka akan menggunakan dana dari duit pembeli-pembeli rumah untuk membina sebuah rumah dan dalam masa yang sama untuk mengaut keuntungan.

2. Menjanjikan pulangan tanpa gagal secara bulanan atau mingguan walau apapun keadaan pasaran dan juga sistem pelaburannya yang tidak jelas dan meragukan. Sebagai contoh, EthTrade memberi penerangan yang mereka akan menggunakan duit pelaburan ahli untuk melakukan kegiatan “mining” oleh pihak ketiga dan hasil dari mining itu akan di bahagikan kepada pelabur. Ianya sangat meragukan kerana mereka tidak mendedahkan siapa pihak ketiga tersebut, di mana tempat kegiatan mining itu dijalankan dan berapa kapasiti dan juga hasil keseluruhan dari kegiatan mining tersebut. Kebanyakan pelabur tidak mengendahkan lagi bagaimana sistem ini berjalan kerana mata dan fikiran sudah dikaburi dengan hasil keuntungan yang tinggi dengan hanya goyang kaki.

3. Perniagaan atau pelaburan yang tidak berdaftar atau di senarai hitam oleh BNM atau mana-mana agensi di seluruh dunia. Sedikit semakan perlu di buat dalam laman sesawang bank negara dan di dalam internet sebelum membuat sebarang pelaburan.

Jika syarikat yang anda ingin melabur itu tiada dalam senarai “alert list” oleh bank negara, tidak semestinya syarikat itu selamat untuk dilabur kerana kemungkinan tiada laporan pernah dibuat kepada bank negara. Seperti Ethtrade ianya telah beroperasi hampir 2 tahun dan ianya baru di sahaja senarai hitam pada Jun 2017 dan jika kita buat sedikit semakan di internet anda akan jumpa yang Ethtrade merupakan syarikat yang berdaftar di Hong Kong dan Hong Kong telah menyenarai kan syarikat ini ke dalam “Alert List” pada Jan 2017. Untuk lihat syarikat yang telah disenarai hitamkan oleh BNM; http://www.bnm.gov.my/index.php?ch=en_financialconsumeralert

4. Sukar untuk mengeluarkan hasil dari “keuntungan pelaburan”. Selalunya hasil keuntungan itu perlu memenuhi pelbagai syarat seperti perlu berada dalam akaun dalam tempoh yang tertentu atau perlu sampai nilai sasaran barulah ianya dapat dikeluarkan. Ini semua perlu kerana mereka perlu memastikan setiap wang pelaburan sentiasa berada di dalam genggaman mereka untuk kegunaan membayar “keuntungan pelaburan” kepada pelabur yang lain.

5. Menawarkan komisen atau peratusan keuntungan yang lebih tinggi jika berjaya menarik penyertaan pelabur baru (affiliate program) dan ini merupakan ciri yang paling jelas sesuatu skim bercirikan ponzi. Ini merupakan cara untuk skim penipuan ponzi ini bertahan kerana ia akan menggunakan modal dari ahli yang baru untuk membayar pulangan/keuntungan pelaburan ahli yang lama. Skim yang berbentuk piramid ini akan berlanjutan dan kekal utuh sehinggalah skim ini sudah tidak mendapat sambutan atau tiada modal yang mencukupi untuk membayar “keuntungan” para pelabur. Maka akan runtuh lah sistem ini kerana ketiadaan modal untuk membayar “keuntungan pelabur”. Pada ketika itu pelbagai alasan yang akan diberikan untuk mereka membolot segala keuntungan dan menutup operasi. Antara alasan yang diberi adalah seperti laman web di godam atau bank negara menyekat dana keuntungan untuk membayar pelabur. Untuk Ethtrade yang baru-baru ini terkubur, mereka memberi alasan bahawa sistem pelaburan mereka telah di serang ransomware. Ianya hanya alasan untuk menutup operasi setelah bertahun-tahun beroperasi dan ianya sudah terlambat kerana beribu rakyat Malaysia (jumlah ini hanya anggaran) telah pun tertipu.

Apakah tindakan yang perlu kita ambil jika terjumpa skim yang meragukan dan menepati sistem penipuan seperti yang diterangkan di atas? Hubungi pihak Bank Negara di talian 1-300-88-5466 atau email ke bnmtelelink@bnm.gov.my. Marilah sama-sama kita mendidik masyarakat dan banteras skim menipu lahanat ni! Selamat menilai dan harap ianya bermanfaat untuk semua. Aman!

Sumber:

The Telegraph (Jun 2016). “The most notorious financial frauds in history” http://www.telegraph.co.uk/money/consumer-affairs/the-most-notorious-financial-frauds-in-history/charles-ponzi/

US Securities and Exchange Commission (SEC). “Ponzi Schemes” https://www.sec.gov/fast-answers/answersponzihtm.html

Portal Rasmi Polis Diraja Malaysia. “Skim Penipuan Ponzi” https://www.rmp.gov.my/scam-alert/2014/08/21/skim-penipuan-ponzi

LeapRate.com (Jan 2016). “Hong Kong SFC adds Ethtrade Limited to its alert list” https://www.leaprate.com/news/hong-kong-sfc-adds-ethtrade-limited-to-its-alert-list/

Bank Negara Malaysia. “Consumer Alert and Updates” http://www.bnm.gov.my/index.php?ch=en_financialconsumeralert


Black Panther: Wira Afrika-Amerika Pertama

Bila mana kita menyebut perihal Black Panther atau T’Challa, perkara pertama yang muncul dalam kepala ialah penampilan beliau dalam Captain America: Civil War lakonan mantap Chadwick Boseman. Dalam filem tersebut, kita dapat melihat pergelutan baginda antara kehormatan dan dendam selepas tragedi pengeboman sidang Pertubuhan Bangsa-Bangsa Bersatu (PBB) di Vienna berkenaan Perjanjian Sokovia yang mengorbankan ramai orang termasuk ayahanda baginda, T’Chaka. Bagi peminat siri filem Marvel Cinematic Universe (MCU) yang meminati Black Panther, anda perlu menunggu sehingga ke tahun hadapan untuk menyaksikan kelibat baginda dalam filem Black Panther dan Avengers: Infinity War. Sementara anda menanti kemunculan terbaru baginda di layar perak, apa kata saya belanja sejarah menarik berkenaan Black Panther.

Walaupun namanya tidak segah anggota X-Men merangkap isterinya dalam komik, Ororo Munroe/Storm dan pembantu Captain America, Sam Wilson/Falcon, Black Panther mendapat penghormatan sebagai hero pertama komik berkulit hitam. Kemunculan baginda dalam komik pada Oktober 1966, lebih awal daripada adiwira berketuruan Afrika-Amerika seperti Falcon (1969) dan Luke Cage (1972) bagi Marvel dan Green Lantern, John Stewart (1971) dan Black Lightning (1977) bagi DC Comics. Dan lebih istimewa, baginda juga merupakan adiwira Afrika-Amerika pertama muncul dalam komik arus perdana ketika itu dan baginda juga ada kuasa luar biasa. Namun, perjalanan kepada pengenalan Black Panther bukanlah mudah malah penuh berliku.

Sebenarnya, bukan sekali dua komuniti Afrika-Amerika cuba menghasilkan adiwira yang punya kaitan secara langsung dengan mereka. Ini berlaku disebabkan gambaran orang kulit hitam dalam kartun-kartun terdahulu yang dilihat memberi gambaran negatif kepada komuniti Afrika-Amerika secara keseluruhannya. Dari situ, timbullah kesedaran untuk memperbetulkan persepsi negatif ini. Maka, bangkitlah seorang wartawan bernama Orrin Cromwell Evans bersama beberapa orang rakan kongsi menubuhkan All-Negro Comics Inc. dengan Evans sebagai presiden syarikat. Dari situlah bermulanya pengedaran isu pertama dan terakhir All-Negro Comics di mana kualiti komik tersebut dilihat setanding dengan komik-komik lain pada zamannya. Namun dek persepsi perkauman yang wujud pada ketika itu ditambah dengan tindakan syarikat penerbitan komik lain mengeluarkan watak-watak Afrika-Amerika versi mereka, hayat All-Negro Comics setakat di situ saja.

Sebelum Marvel Comics muncul, Atlas Comics cuba menonjolkan komik solo menampilkan adiwira Afrika-Amerika sebagai watak utama mereka pada 50-an. Komik ini ialah antologi kepada beberapa cerita menarik di Afrika menampilkan seorang ketua puak Afrika bernama Waku, Putera Bantu. Walaupun T’Challa mendapat penghormatan sebagai wira kulit hitam pertama muncul dalam komik arus perdana, Waku juga selayaknya mendapat penghormatan sebagai watak berkulit hitam pertama muncul dalam komik Marvel. Selain Waku, Dell Comics juga cuba menonjolkan Lobo sebagai watak utama dalam komik mereka tetapi tidak mendapat sambutan memuaskan. Dua dekad selepas itu, barulah Black Panther muncul sekaligus menjadi fenomena dalam kalangan masyarakat terutama komuniti Afrika-Amerika.

Sebenarnya watak kulit hitam banyak muncul dalam komik terutama komik Marvel tetapi lebih kepada watak pembantu. Bagi yang meminati Steve Rogers/Captain America dan pengarah Strategic Homeland Intervention, Enforcement and Logistics Division (SHIELD), Nick Fury, anda pasti perasan kelibat Gabe Jones. Muncul dalam komik Nick Fury – Agents of SHIELD, beliau mulanya berperanan sebagai ahli terawal Howling Commandos, kemudian meneruskan peranan sebagai ejen SHIELD bersama Dum Dum Dugan selepas Fury mengambil alih kerusi pengarah. Dan bagi peminat MCU, Jones muncul dalam filem Captain America: The First Avenger lakonan Derek Luke sebagai anggota Howling Commandos yang dipimpin Rogers. Dan ramai berspekulasi Jones sebenarnya datuk kepada ejen SHIELD dalam siri TV Agents of SHIELD, Antoine ‘Trip’ Triplett. Walaupun ini satu perkembangan baik tetapi populariti watak seperti Jones tidak sehebat populariti yang dimiliki Black Panther, Falcon dan Storm.

Tak lama selepas Black Panther diperkenalkan dalam siri komik Fantastic Four pada Oktober 1966, wujud kebimbangan dalam kalangan penulis dan ilustrator Marvel, Stan Lee dan Jack Kirby tentang penggunaan nama Black Panther. Ini kerana nama tersebut dilihat ada kaitan dengan pergerakan revolusi sosialis kulit hitam, Black Panther Party yang ditubuhkan oleh Bobby Seale dan Huey Newton pada Oktober tahun yang sama. Untuk mengelakkan kontroversi, Marvel mengambil keputusan menukar nama alter ego T’Challa kepada Black Leopard. Namun, langkah tersebut sama sekali tidak popular dalam kalangan peminat dan hanya bertahan selama empat isu saja. Lalu, Marvel mengambil keputusan mengembalikan semula nama Black Panther dan nama tersebut terus kekal sehingga ke hari ini.

Semasa Marvel mahu memperkenalkan Black Panther kepada pembaca di luar sana, wujud kebimbangan bahawa Black Panther mungkin mengalami nasib sama seperti Lobo dan Waku. Justeru, Lee membuat keputusan memperkenalkan T’Challa dan negaranya, Wakanda dalam siri komik popular Fantastic Four. Dalam siri tersebut, Black Panther menjemput Fantastic Four sebagai tetamu di negaranya, Wakanda. Setibanya mereka di Wakanda, Fantastic Four dikalahkan seorang demi seorang oleh Black Panther kerana mahu menguji kekuatannya sebelum melawan pengedar senjata yang membunuh bapanya dalam komik, Ulysses Klaw. Selepas memohon maaf tentang niatnya itu, Fantastic Four menjadi rakan baik Black Panther dalam melawan semua ancaman sama ada terhadap Wakanda atau Fantastic Four. Dan atas sebab yang sama juga, baginda mendapat keahlian dalam Avengers. Tindakan Lee memperkenalkan Black Panther dalam komik utama Marvel, Fantastic Four satu langkah bijak kerana selain menunjukkan kelainan dalam dunia Marvel Universe, ia sebenarnya turut meningkatkan lagi demografi bilangan pembaca Marvel. Dan strategi yang sama turut digunakan semasa memperkenalkan Kamala Khan/Ms.Marvel, Dust/Sooraya Qadir dan M/Monet Yvette Clarisse Maria Therese St. Croix sebagai watak-watak Muslimah kepada pembaca Marvel dan Simon Baz, ahli terbaru Green Lantern kepada pembaca DC Comics.

Pengenalan Black Panther dalam dunia komik arus perdana turut mengubah sama sekali persepsi orang ramai terhadap orang kulit hitam. Dalam satu temubual, Lee menyatakan antara sebab pengenalan T’Challa ialah beliau mahu menunjukkan bahawa orang Afrika-Amerika juga berkebolehan membina tamadun serba maju seperti mana bangsa-bangsa lain di dunia. Jika anda perasan teknologi yang digunakan negara Wakanda, teknologi yang digunakan di negara tersebut setanding dengan negara maju. Contoh paling mudah, penggunaan teknologi kriogenik oleh para saintis Wakanda pada James ‘Bucky’ Buchanan dalam Civil War sementara mencari solusi kekal untuk membuang elemen kawalan minda pada beliau. Paling penting, Wakanda juga tidak gentar mempertahankan kedaulatannya daripada dicabar kuasa-kuasa asing. Dalam adegan yang sama, bila Steve Rogers (Chris Evans) menyatakan kebimbangan cubaan negara-negara luar untuk mengekstradisi Bucky untuk dibicarakan atas jenayah perang dan kemanusiaan, T’Challa memberi jaminan perkara tersebut tidak akan berlaku dan jika mereka tetap berkeras, maka baginda sedia menyarung suit Black Panther dan memimpin rakyatnya daripada dibuli kuasa asing.

Sumber:
Superheroes Decoded. (2017). History.


Fizik Kapal Hantu

Legenda kapal hantu sangat popular, terutamanya kapal hantu ‘Flying Dutchman’. Kalau kau orang baca di wikipedia, banyak senarai legenda kapal hantu dalam kisah-kisah masyarakat.

Selain Flying Dutchman, Mary Celeste juga antara kapal hantu yang cukup popular. Tak tahulah kapal macam Black Pearl itu benar-benar wujud ataupun tak. Haha

Betul ke kapal-kapal hantu ini wujud?

Pada tahun 1872, kapal Mary Celeste didapati sedang berlayar di lautan Atlantik tanpa seorang pun manusia di atas kapal tersebut yang mengemudinya. Mary Celeste juga dipenuhi air dan sampan-sampan penyelamat pun tiada. Barang-barang dalam kargo yang ditemui mempunyai unsur-unsur yang misteri yang menyebabkan Mary Celeste dikatakan berhantu.

Elemen utama kapal hantu ini adalah ia bergerak dan mengemudi sendiri tanpa manusia yang mengemudinya.

Baiklah, selamat tinggal era-era mistik. Sains telah mengambil alih tugas anda. Sebenarnya selama ini, dalang kejadian tersebut adalah konsep keapungan (buoyancy) dan dinamik bendalir (fluid dynamics).

Keapungan adalah berasaskan Prinsip Archimedes yang dikatakan prinsip ini ditemui oleh Archimedes sewaktu mandi. Semasa dia tengah mandi, dia memikirkan bagaimana mahu selesaikan masalah yang diberikan oleh Hiero II berkenaan mahkota emas.

Sewaktu kita tenggelamkan objek di dalam bekas air penuh, akan terdapat limpahan air. Archimedes menyatakan, berat limpahan air tersebut sama dengan kekuatan daya keapungan. Limpahan air ini juga kita boleh panggil sebagai gantian air atau air yang digantikan oleh objek.

Objek-objek dapat terapung di atas air kerana daya keapungan dikenakan lebih besar berbanding daripada daya graviti, selain faktor ketumpatan.

Objek seperti kapal yang diperbuat daripada besi sepatutnya tenggelam kerana ketumpatan besi lebih tinggi daripada air. Ia dapat terapung kerana binaan kapal besi tersebut dapat menggantikan isipadu air yang lebih berat daripada berat kapal itu sendiri.

Lantas, menjadikan daya keapungan kapal lebih tinggi daripada berat kapal. Jadi, ia dapat terapung dan tak dapat tenggelam.

Biasanya kapal tenggelam sewaktu berlayar apabila berlaku kebocoran di bahagian badan kapal (hull). Apabila bocor, ia akan dimasuki air. Bila dimasuki air, kapal akan jadi lebih berat daripada daya keapungannya. Jadi, ia akan tenggelam.

Sewaktu Mary Celeste mulai tenggelam sebab kebocoran, krew-krew mula meninggalkan kapal tersebut. Tetapi Mary Celeste tak tenggelam sepenuhnya kerana air yang memenuhi Mary Celeste tidak cukup berat untuk menenggelamkannya.

Peristiwa bagaimana sesetengah orang boleh nampak semula kapal-kapal yang dah tenggelam selama beratus tahun ini dapat dijelaskan oleh dinamik bendalir. Dinamik bermaksud pergerakan. Bendalir adalah air atau gas. Dalam kes ini air.

Air laut mempunyai arusnya yang tersendiri, bergantung pada beberapa faktor seperti suhu cuaca, putaran Bumi, kekuatan angin dan kemasinan air laut itu sendiri. Ini sebab mengapa kapal seperti Flying Dutchman dan Mary Celeste masih berlegar-legar di lautan dan sering dilihat beberapa kali oleh sesetengah orang.

Kapal-kapal ‘hantu’ ini digunakan oleh saintis untuk mengkaji arus air laut, mengkaji arus selat dan pelbagai lagi berkenaan dinamik bendalir.

Dikatakan juga, kisah berkenaan Archimedes menemui konsep keapungan melalui kisah mahkota emas, tidak benar. Kononya, Archimedes ditugaskan oleh Hiero II untuk membina sebuah kapal yang cukup besar yang mampu meletakkan istana di atasnya. Tetapi tak pasti sekiranya kapal ini dapat dibina ataupun sekadar legenda.

Selamat tinggal era-era mistik. Maafkan kami, hantu kerana selalu menuduh kalian buat kerja tak berfaedah ini. Huhu

Sumber: TED-Ed


Ada Pertembungan Tamadun Antara Viking Dan Aztec?

Ya, tajuk artikel kali ini menarik minat kepada peminat sejarah Eropah dan Amerika. Ahli arkeologi yang menemui lukisan mural pada dinding Kuil Pahlawan (Temple of the Warriors) di bandar kuno Chichen Itza menjelaskan bahawa karakter ‘orang putih’ pada mural itu ialah orang Viking, dikatakan tiba apabila kuil tersebut sedang dibina. Karakter ini orang Aztec memanggil dengan nama ‘White Lords’ kerana mereka tidak pernah melihat pengembara sebegitu yang tiba di tanah air mereka.

Benarkah terdapat sejarah kehadiran pengembara Eropah sebelum ketibaan Columbus dan penjajah Sepanyol? Dan apa yang terjadi terhadap mereka ini sebaik saja bertembung dengan kaum asal Amerika Tengah ini?

HIKAYAT-HIKAYAT ORANG NORSE JELAJAH KE MEXICO

Untuk membuktikan sejarah pertemuan ini, kita beralih dahulu kepada hikayat orang Viking itu sendiri. Penulis bernama Hans Ebeling menerbitkan buku berjudul ‘Die Reise in die Vergangenheit III. Die Europäer gewinnen den Erdball. Geschichte der Neuzeit bis’ pada tahun 1789. Buku itu menceritakan tentang bagaimana raja Aztec bernama Moctezuma II menyambut kedatangan seorang Conquistador Sepanyol bernama Hernán Cortés dan memujanya sebagai dewa Quetzalcoatl, antara dewa utama sembahan kaum Aztec.

Penterjemah buku Ebeling ke bahasa Iceland iaitu Guðrún Guðmundsdóttir dan Björn Thorsteinsson perasan kisah yang Ebeling tulis ini hampir sama dengan hikayat Iceland bernama Eyrbggia Saga, yang bermaksud ‘Hikayat Orang Eyri’. Hikayat itu mengisahkan tentang dua orang pelayar Viking yang bernama Gudleif Gudlaugson and Björn Breiðvíkingakappi. Mereka dikatakan tiba di Yucatan, Mexico dan memberitahu bagaimana mereka berlayar dari mengelilingi Ireland sehingga ke Mexico.

Selain Eyrbggia Saga, terdapat juga kisah tentang pelayar bernama Ari Marson dalam hikayat orang Norse. Pada tahun 965 atau 986, Marson berlayar dari Ireland menuju ke Greenland. Tiba-tiba kapalnya dilanda ribut sehingga jauh dari perjalanan ke destinasinya. Selama 6 hari berlayar, barulah Marson menemui tanah besar yang asing, sebenarnya ialah Mexico. Hikayat-hikayat ini satu-satunya kunci untuk membuktikan kewujudan orang Eropah di Yucatan sebelum ketibaan Columbus.

KEWUJUDAN ‘WHITE LORDS’

Ramai pengkaji mendakwa bahawa seramai berpuluh ribu orang kaum asal Amerika membantu Hernán Cortés menakluk Mexica atau tanah Aztec pada 1519. Mereka membentuk sebuah persekutuan untuk melaksanakan misi menghalau kaum Aztec.

Sesetengah pengkaji juga mendakwa bahawa kaum-kaum asal Amerika yang bermusuh dengan Aztec bergabung dengan penjajah Sepanyol kerana mempercayai bahawa tentera-tentera Sepanyol ini mewakili kepulangan ‘White Lords’. Sebenarnya ‘White Lords’ adalah mitos kepercayaan orang asal Amerika tentang pertembungan dengan orang berkulit putih sebelum ketibaan penjajah Sepanyol.

Tetapi kebanyakan pengkaji mengandaikan bahawa mitos ‘White Lords’ ini wujud ketika penjajah Sepanyol tiba. Ia bermula dari pertempuran antara Aztec dan Sepanyol, kemudian Cortés menokok tambah ucapan sambutan

Moctezuma dengan kaitkan lagenda Cortés sebagai dewa Quetzalcoatl sehingga ucapan yang diolah itu disebar luas oleh mubaligh Franciscan pada tahun 1530-an.

Namun mitos ‘White Lords’ masih boleh diterima kerana kewujudan mural Temple of Warriors di Chichen Itza yang menunjukkan orang Eropah pernah tiba di Mexico pada tahun 600 dan 900. Karakter ‘manusia putih’ amat jelas kelihatan dalam mural bersama orang Aztec.

TARIAN ‘GERGASI HITAM’ DAN ‘GERGASI PUTIH’

Dalam buku falsafah kosmik kaum Maya berjudul Esotericism of the Popol Vuh, terdapat bab tentang ‘tarian gergasi’. Tarian yang diamalkan oleh kaum ini menceritakan tentang konflik antara orang berkulit hitam dan putih di Mexico sebelum ketibaan Columbus. Buku ini menarik untuk mengetahui siapakah ‘White Lords’ yang dilukis dalam mural Chichen Itza ini.

Penulis buku Popol Vuh yang bernama Raphael Girard menjelaskan tentang ‘tarian gergasi hitam’. Tarian ini memberitahu sebab kaum-kaum asal Amerika menyertai penjajag Sepanyol untuk menyerang Aztec. Para penari mewakili ‘gergasi hitam’ dan ‘gergasi putih’, kemudian kedua-dua kumpulan penari ‘bertempur’ sehingga ‘gergasi hitam’ menang dan menghunus pedang ke leher ‘gergasi putih’.

Babak seterusnya ialah tiba seorang penari mewakili ‘manusia putih’ bernama Gavite yang pulang ke Mexico dan membantu ‘gergasi putih’ menewaskan ‘gergasi hitam’. Di akhir ‘pertempuran’, Gavite memancung kepala ‘gergasi hitam’ bernama Hun Camé kemudian persembahkan kepada kumpulan ‘gergasi hitam’ untuk menggerunkan musuh itu.

Mural Chichen Itza begitu selari dengan kisah tarian kaum Maya, di mana kaum berkulit hitam mengalahkan kaum berkulit putih, kemudian ditangkap dan dijadikan sebagai korban. Perkaitan ini menunjukkan mural itu sebenarnya menceritakan perang antara kedua-dua kaum demi perebutan kuasa. Di sini pengkaji mengandaikan bahawa kaum berkulit putih ini sebenarnya kaum Viking yang ingin menjarah Mexico.

Kaum Aztec digambarkan sebagai kaum berkulit hitam walaupun warna kulitnya tidak sehitam mana. Penjajah Sepanyol ketika tiba di Mexico menggambarkan orang Aztec seperti haiwan leopard dan harimau jaguar yang berbudaya dan wajah yang tidak takut terhadap kematian.

Manakala orang Maya pula memanggil orang Aztec dengan nama ‘xilaan’ yang bermaksud rambut kerinting. Ciri rambut kerinting biasanya ditemui pada orang Afrika sub-Sahara.

Kesimpulannya, watak Gavite yang diceritakan melalui tarian orang Maya itu mewakili penjajah Sepanyol. ‘Gergasi Hitam’ yang ditewaskan oleh Gavite ialah orang Aztec yang digambarkan oleh penjajah Sepanyol dan

Maya sebagai ‘kaum hitam’ yang menindas kaum-kaum asal Amerika lain.

Manakala kaum putih dalam mural Chichen Itza ialah orang Viking. Orang Viking yang terkenal dengan kemahiran navigasi dan mampu berlayar ke seluruh Eropah ini tidak mustahil mereka pernah berlayar jauh merentasi Lautan Atlantik, sehingga secara tak sengaja tiba di Mexico.

Dengan bukti bertulis seperti buku Popol Vuh dan disokong dengan mural Chichen Itza, inilah sejarah pertembungan orang Viking dan orang Aztec yang sekian lama disembunyi tanpa pengetahuan warga dunia.

RUJUKAN:

Winters, Clyde. 27 November 2016. Pre-Columbian Murals and Norse Sagas Suggest Vikings Met the Aztecs, and the Outcome Was Not Pretty. Ancient Origins.


Empat Wajah Yang Merosakkan China Waktu Zaman Mao Zedong

Sudah jadi suatu kebiasaan bagi kepimpinan pro-komunis untuk hilang buat sementara waktu. Sekitar Mei 1966, Mao Zedong telah hilang selama lima bulan.

Ramai percaya bahawa beliau tidak sihat dan mungkin juga tidak mampu bergerak (Topping, 1966).

Tetapi Zedong akan muncul semula untuk melancarkan Revolusi Kebudayaan dengan tujuan bagi melenyapkan saki-baki kapitalisme dan tradisionalisme dalam China.

Revolusi Kebudayaan dibuat untuk menggantikan Lonjakan Besar yang dikatakan gagal terutamanya akibat kem4tian 30 juta rakyat melalui kebuluran teruk.

Bersama Zedong dalam misi ini ialah Jiang Qing, Zhang Chunqiao, Yao Wenyuan dan Wang Hongwen. Keempat-empat ini digelar “sì rēn bāng” ataupun Kumpulan Empat yang menguasai bidangkuasa besar Parti Komunis.

Empat serangkai ini berkuasa dengan usaha Jiang Qing yang merupakan isteri terakhir Zedong. Dasar tertutup yang diamalkan Parti Komunis China memustahilkan pengesahan tentang keputusan yang diambil.

Tiada siapa yang tahu keputusan mana yang dibuat Zedong sendiri – ataupun empat serangkai ini. Walaupun suatu keputusan dibuat Zedong, tiada siapa tahu jika empat serangkai terlibat dari segi perancangan.

Bersama Zedong, keempat-empat penguasa ini seolah-olah membentukkan biro politik di atas kerajaan yang dipimpin Zhou Enlai (1954-1976). Kerapkali mereka mengkritik pentadbiran Enlai.

Apabila Enlai meninggal dunia, ramai berebut-rebut untuk mengetuai kerajaan. Buat sementara waktu, Deng Xiaoping dilantik sebagai pemangku. Dan Kumpulan Empat menggunakan akhbar untuk mengutuk beliau.

Himpunan 100,000 orang di Dataran Tiananmen telah dijadikan pelvru politik Empat Serangkai. Maka melalui h4sutan mereka, bidangkuasa ket3nteraan bersetuju untuk menggulingkan Xiaoping.

Semua inginkan penyelesaian tanpa sebarang kek3cohan. Xiaoping hanya akan diturunkan tanpa diapa-apakan.

Tetapi pada 9 September 1976, Zedong pula m4ti sekaligus meletakkan kuasa politik Empat Serangkai di kancah tidak stabil. Selama beberapa minggu, mereka berusaha untuk kekal berkuasa.

Jiang Qing berusaha untuk dinamakan Pengerusi Parti, sekaligus menggantikan mendiang suaminya.

Namun Empat Serangkai tidak menguasai ket3nteraan, cabang paling penting dalam usaha mengekalkan kepimpinan komunis.

Melihat kelantangan Empat Serangkai ini, kepimpinan sementara melancarkan satu-satunya cara untuk stabilkan suasana politik. Sebuah sidang tergempar diadakan di Dewan Besar Rakyat.

Empat Serangkai dijemput segera ke Beijing untuk mesyuarat. Dan setelah tiba, tiada ayat ditukarkan – mereka terus ditangkap dan digarikan. Tanpa setitis d4rah pun, kuasa Empat Serangkai ditamatkan.

Kejatuhan mereka mengundang sorakan besar dalam China. Perdana Menteri Hua Guofeng dan Marsyal Ye Jianying terus membentuk bidangkuasa kerajaan dalam kepimpinan parti, bersama Chen Yun dan Li Xiannian.

Mereka juga berpakat dengan Xiaoping dan Wang Dongxing yang dilantik Naib Pengerusi.

Pada tahun 1981, Empat Serangkai ini berdepan dengan “perbicaraan melalui media”. Jiang Qing benar-benar berapi semasa perbicaraan ini, satu-satunya individu yang berhujah dengan penuh semangat.

Bagi setiap kesalahan, nama Mao Zedong dipetik seolah-olah Empat Serangkai hanya menjalankan perintah.

Penind4san terhadap 750,000 orang, termasuk kem4tian 34,375 daripadanya dijadikan faktor perbicaraan juga.

Pada kemuncak perbicaraan, Qing dan Chunqiao dijatuhkan hvkuman m4ti yang kemudian diubah ke penj4ra seumur hidup. Qing membvnuh diri pada tahun 1991 – dan Hongwen meningg4l dunia setahun kemudian.

Ironinya, pemerintahan Hua Guofeng dan Deng Xiaoping juga mempunyai “Gang of Four” sendiri seperti Wang Dognxing, Wu De, Ji Dengkui dan Chen Xilian.

Pendekatan politik ini diteruskan sampai Xi Jinping, yang mengamalkan kuasa empat walaupun berlainan dengan corak Zedong.

RUJUKAN:

Topping, S. (1966, April 30). China now silent 5 months on Mao. The New York Times.


Sejarah Ibadat Korban Dalam Agama Islam

Ibadah Korban merupakan suatu bentuk ibadah yang dilaksanakan oleh umat Islam yang berkemampuan dengan cara meny3mb3lih haiwan ternakan ( Al-An’am) bermula dari saat solat Sunat Aidiladha dilaksanakan pada tanggal 10 Dzulhijjah,  diikuti pada hari-hari Tasyrik iaitu pada 11, 12  sehinggalah sebelum terbenamnya matahari pada 13 Dzulhijjah. Berasal dari perkataan Arab,  ‘Qaraba’ yang bermaksud dekat,  ibadah Korban adalah suatu bentuk khusus seorang hamba ingin mendekatkan diri kepada Allah Subhanahu wa Ta’ala dengan perlaksanaan sembelihan pada hari-hari yang disebutkan sebelum ini.

Ibadah Korban
mempunyai susur galur sejarah yang panjang sejak zaman Nabi Adam alaihissalam. Imam
Ibnu Kathir rahimahullah menyebutkan sebuah riwayat dari Sayyiduna Ibn ‘Abbas
radhiyallahu ‘anhu tentang bagaimana kedua putera Nabi Adam,  Habil dan Qabil diperintahkan agar
melaksanakan korban dengan keduanya mempersembahkan hasil terbaik dari
perusahaan mereka berdua untuk menyelesaikan pertelingkhan antara keduanya
kerana keengganan Qabil mematuhi perintah ayahandanya agar memperisterikan
kembar Habil dan sebaliknya ingin memperisterikan kembarnya sendiri kerana
kecantikan kembarnya berbanding kembar Habil.

Maka Qabil yang merupakan seorang petani mempersembahkan hasil tanamannya yang terburuk sebagai korban manakala Habil yang merupakan seorang penternak mempersembahkan seekor biri-biri yang gemuk sebagai korbannya. Pada saat keduanya mempersembahkan korban masing-masing maka turunlah cahaya menyambar korban habil sebagai isyarat penerimaan korbannya oleh Allah, sehingga mengakibatkan rasa irihati Qabil tidak terbendung lagi sehingga dia nekad membunuh Habil yang mengakibatkan terjadilah pembunuhan manusia yang pertama di muka bumi.

Kemudian apabila
tiba pada waktu kerasulan Nabi Ibrahim alayhissalam, Allah menguji baginda
dengan mendatangkan mimpi sebagai wahyu kepada Baginda agar meny3mb3lih salah
seorang putera Baginda (para ulama berselisih pendapat tentang samada Nabi
Ismail atau Nabi Ishaq yang diperintahkan untuk dis3mb3lih, namun penulis
cenderung kepada pendapat ulama’ yang mengatakan yang dis3mb3lih adalah Nabi
Ismail). Peristiwa ini dirakamkan di dalam Al-Qur’an:

“Maka apabila anak itu sampai (pada umur mampu) berusaha bersama-sama Ibrahim,  Ibrahim berkata: “Wahai anakku,  sesungguhnya aku melihat di dalam mimpiku bahawa aku meny3mb3lihmu.  Maka fikirkanlah apa pendapatmu!” Ia menjawab,  “Wahai bapaku! Lakukanlah apa yang telah diperintahkan kepadamu,  insya Allah kamu mendapati aku termasuk orang-orang yang sabar!” (as-Saffat,  37:102)

Maka sebaik sahaja hampir Nabi Ismail dis3mb3lih oleh bapa Baginda,  maka Allah memerintahkan malaikat Jibril agar menggantikan Nabi Ismail dengan seekor biri-biri yang gemuk dari syurga, maka demikianlah berlaku persitiwa korban secara peny3mb3lihan buat kali pertama dalam sejarah manusia. Diriwayatkan dari Sayyiduna Ibnu ‘Abbas juga bahawa biri-biri tersebut merupakan biri-biri milik Habil yang dikorbankan dahulu dan disimpan di syurga sehinggalah ia dis3mb3lih oleh Nabi Ibrahim sebagai ganti kepada putera Baginda. Ibadah Korban ini kemudian diwarisi terus menerus oleh keturunan nabi Ibrahim sampailah kepada bangsa Arab sebelum daripada kerasulan Nabi Muhammad sallallahu ‘alayhi wasallam yang akan meny3mb3lih haiwan atas menzahirkan kesyukuran kepada Allah apabila berlaku sesuatu perkara yang besar.

Catatan sirah
menunjukkan bahawa nenda Rasulullah,  Sayyiduna Abdul Mutalib pernah meny3mb3lih 100
ekor unta sebagai ganti nazarnya untuk meny3mb3lih salah seorang dari puteranya.

Kemudian sehingga
tiba kerasulan Nabi Muhammad sallallahu alayhi wasallam , Baginda telah
memerintahkan agar umat Baginda agar melaksanakan ibadah korban sekiranya
mereka berkemampuan. Sabda Baginda:

 “Barang
siapa memiliki kelapangan (rezeki) tetapi tidak meny3mb3lih kurban maka jangan
sama sekali dia mendekati tempat solat kami. ” (Hasan.  Riwayat Ahmad,  Ibnu Majah,  Al-Daraqutni,  Al-Hakim)

Pada tahun akhir kehidupan hayat dunyawiyyah (kehidupan di dunia) Baginda,  Rasulullah sallallahu ‘alayhi wa sallam telah meny3mb3lih 100 ekor unta dengan 63 ekor daripadanya dis3mb3lih sendiri oleh Baginda. Bahkan Baginda tidak pernah meninggalkan perlaksanaan ibadah ini saban tahun sejak dari mula pensyariatannya. Inilah sejarah ringkas berkenaan perlaksanaan ibadah Korban yang kita laksanakan setiap tahun. Semoga dengan perkongsian ringkas ini kita lebih memahami hikmah serta objektif ibadah ini agar kita lebih bersemangat dalam perlaksanaannya pada setiap tahun,  insyaa – Allah.

RUJUKAN: